Kemasukan makanan halal tetap tertakluk bawah perihal dagangan

Sebarang kemasukan makanan halal tetap tertakluk kepada Perenggan 5 (1) Perintah Perihal Dagangan (Perakuan Dan Penandaan Halal) 2011, walaupun kerajaan telah memansuhkan kelulusan kuota permit import (AP) bagi beberapa bahan makanan

Sekretariat Majlis Halal Malaysia Jabatan Kemajuan Islam Malaysia (Jakim) menyatakan perenggan berkenaan menetapkan semua makanan dan barang import yang dipasarkan di Malaysia tidak boleh diperihalkan sebagai halal, melainkan jika makanan dan barang import itu mematuhi kehendak perenggan 4 atau diperakukan sebagai halal oleh badan pensijilan halal luar negara diiktiraf Jakim.

“Bagi memastikan status halal makanan yang diimport, Jakim telah mengiktiraf 84 badan pensijilan halal luar negara daripada 46 buah negara di seluruh dunia.

“Ia berfungsi sebagai badan bertanggungjawab menyelia dan mengawal pelaksanaan sistem halal di rumah sembelihan yang diluluskan untuk mengeksport daging ke Malaysia dan industri yang mengeksport produk mereka ke dalam negara,” menurut sekretariat berkenaan dalam kenyataan kepada Bernama.

Pada 18 Mei lepas, Perdana Menteri Datuk Seri Ismail Sabri Yaakob mengumumkan keputusan kerajaan untuk tidak mengenakan AP bagi mengimport produk makanan ke negara ini berkuat kuasa serta-merta bagi memastikan bekalan makanan yang mencukupi di negara ini.

Sekretariat itu menyatakan pihak industri di peringkat antarabangsa yang mengeksport produk mereka ke Malaysia juga sangat memahami keperluan dan standard halal negara yang ketat dan menyedari bahawa keupayaan mereka mematuhi keperluan dan standard halal Malaysia sebagai satu penanda aras tinggi bahawa produk mereka boleh diterima sebagai halal di peringkat antarabangsa.

Menurut sekretariat itu pengesahan dan pensijilan halal yang dikeluarkan adalah mengikut piawaian yang ditetapkan dan melalui tapisan dan semakan yang ketat di setiap peringkat.

“Ada banyak peringkat dan tapisan yang perlu dilalui sebelum sesuatu kelulusan atau pengesahan halal diberikan. Jakim mengamalkan pengasingan (impartiality) dalam menjalankan tugasan demi menjaga integriti halal dan ketelusan,” menurut kenyataan itu.

Berhubung rumah sembelihan luar negara, sekretariat berkenaan menyatakan Jabatan Perkhidmatan Veterinar dan Jakim dengan kerjasama badan pensijilan halal luar negara yang diiktiraf sentiasa memastikan rumah sembelihan luar negara yang mendapat kelulusan mengeksport daging mereka ke Malaysia adalah mematuhi keperluan halal seperti yang telah ditetapkan.

Sekretariat itu memaklumkan rumah sembelihan atau loji pemprosesan yang diluluskan mengeksport produk mereka ke Malaysia dikehendaki melaksanakan sistem halal sepenuhnya berdasarkan keperluan di dalam Malaysian Protocol for the Halal Meat and Poultry Production dan MS Halal Food – Production, Preparation, Handling and Storage – General Guidelines (MS 1500:2009).

“Rumah sembelihan itu turut dipantau oleh pihak berkuasa di negara mereka sendiri dan mereka terikat dan wajib mematuhi keperluan-keperluan sebagai pengeksport yang ditetapkan oleh pihak berkuasa negara mereka,” menurut kenyataan itu.


Tak meletus sejak 5 dekad, gunung berapi di Sepanyol muntahkan lava

Hampir lima dekad tidak meletus, gunung berapi di pulau La Palma yang terletak di Sepanyol kembali aktif dan meletus buat kali pertama semalam sehingga orang ramai terpaksa diarahkan meninggalkan kediaman masing-masing.

Ia kali pertama gunung berapi Cumbre Vieja yang terletak di Kepulauan Canary, Lautan Atlantik itu meletus dan memuntahkan lava, asap dan debu, sejak 1971.

Anggota polis Sepanyol berkata pihaknya memindahkan antara 5,000 hingga 10,000 penduduk tempatan dari kawasan berkenaan, lapor Agensi Berita Anadolu.

Sementara itu, kepulan asap dan lava telah menjejaskan empat lebuh raya utama.

Perdana Menteri Sepanyol, Pedro Sanchez semalam menangguhkan perjalanannya ke New York sempena Perhimpunan Agung Pertubuhan Bangsa-Bangsa Bersatu, sebaliknya akan melawat ke La Palma.

Saintis Sepanyol mula mengesan peningkatan aktiviti gempa di kawasan berkenaan sejak lapan hari lalu, dan sekitar 25,000 gempa kecil direkodkan.

Beberapa saintis Sepanyol berkata letusan gunung berapi mungkin berterusan selama beberapa minggu.

Walaupun jarang berlaku, kejadian itu dilihat sebagai fenomena biasa dan tidak mempengaruhi aktiviti di lapangan terbang pulau kecil itu.

Presiden Kepulauan Canary Angel Victor Torres semalam berkata, tiada kemalangan jiwa atau kecederaan dilaporkan setakat ini.


Kerjasama dengan DAP: Apa pendirian Majlis Ulama UMNO?

PAS Kedah percaya rakyat, khususnya ahli UMNO ingin tahu apakah pendirian Majlis Ulama UMNO (MUU) terhadap kerjasama parti itu dengan DAP, menerusi gabungan Pakatan Harapan (PH).

Ketua Penerangan PAS Kedah Ustaz Mohd Azam Abd Samat berkata ini kerana MUU itu boleh memainkan peranan bagi menasihati UMNO berhubung kerjasama parti berkenaan dengan DAP.

Beliau memetik kenyataan bekas Presiden UMNO Datuk Seri Najib Razak pada Mei 2011 lalu di Kuala Terengganu, yang mengatakan PAS tidak pernah untung apa-apa pun dalam pakatan pembangkang, malah mereka hanyalah menjadi alat kepada DAP.

Menurut Mohd Azam yang juga Ahli Dewan Undangan Negeri Sungai Limau, Najib juga berkata jika PAS mahu memperjuangkan Islam, DAP bukanlah rakan sebenar dalam perjuangan berkenaan.

“Alhamdulillah. (Penubuhan MUU) ini adalah satu berita gembira. Bolehlah Majlis Ulama UMNO ini berperanan untuk menasihati UMNO berkenaan kerjasama mereka bersama DAP.

“Ketika era kerjasama PAS dan DAP sebelum ini, Najibkata PAS tidak pernah untung dalam pakatan pembangkang, malah PAS hanya menjadi alat kepada parti DAP.

“Alhamdulillah, sebelum kewujudan Majlis Ulama UMNO lagi mereka sudah peka mengenai hubungan kerjasama bersama DAP. (Dan) PAS dengan nasihat Majlis Syura Ulamak juga telah memutuskan kerjasama dengan DAP.

“Menurut Tan Sri Tuan Guru Abdul Hadi Awang, keputusan itu dibuat apabila DAP mula bersikap melampau dan cuba mengubah dasar dalam Perlembagaan Persekutuan terutama dalam urusan agama Islam dan kepentingan orang Melayu,” kata Mohd Azam.

Namun kini, Mohd Azam, UMNO pula yang dilihat bersungguh-sungguh membela dan menyanjung DAP.

“Apakah pandangan Majlis Ulamak Umno? Atau adakah DAP sekarang sudah berubah menjadi pejuang orang Melayu-Islam?

“Besar harapan agar Majlis Ulamak Umno yang dianggotai oleh Dato’ Haji Dusuki Ahmad dan Datuk Dr Khairuddin Aman Razali ini mampu memberi pandangan tuntas berkenaan kerjasama Umno dan DAP yang ‘setia kawan’ ini.

“Ramai ahli dan pengundi UMNO yang telah dikhianati sedang menunggu,” katanya lagi.

Pada Perhimpunan Agung UMNO 2022 baru-baru ini, parti itu bersetuju menubuhkan MUU yang dipengerusikan Datuk Dusuki Ahmad.

Bekas Setiausaha Majlis Syura Ulama PAS, Datuk Dr Mohd Khairuddin Aman Razali, yang menjadi calon Barisan Nasional (BN) untuk mempertahankan kerusi Parlimen Kuala Nerus, turut dilantik menganggotai MUU.

Pada Pilihan Raya Umum Ke-15 lalu, Khairuddin yang telah menyertai UMNO tewas kepada Datuk Dr Alias Razak daripada PAS.


Kalah PRN, Rafiq lepas jawatan Pengerusi Bersatu dan PN Melaka

Pemimpin utama Bersatu Melaka, Datuk Mohd Rafiq Naizamohideen melepaskan jawatannya sebagai Pengerusi Bersatu dan juga Pengerusi Perikatan Nasional (PN) Melaka, berkuat kuasa serta-merta.

Peletakan jawatannya itu diumumkan dalam satu kenyataan hari ini dan beliau akan menyerahkan surat rasmi berhubung pengundurannya itu kepada Presiden Bersatu, Tan Sri Muhyiddin Yassin esok.

“Saya ingin memohon jutaan kemaafan atas segala kekhilafan sepanjang saya menjalankan tugas sebagai Pengerusi PN Melaka dan Ketua Badan Pimpinan Bersatu Melaka,” katanya.

Rafiq berkata peletakan jawatan itu dibuat bagi memberi peluang kepada kepimpinan baru mengetuai parti supaya mereka mempunyai masa yang mencukupi membuat persiapan menghadapi pilihan raya umum (PRU) ke-15.

Beliau merupakan bekas Exco Kanan Melaka semasa Pakatan Harapan (PH) mentadbir negeri itu selepas PRU ke-14 yang diadakan pada 2018.

Bagaimanapun dia bersama Bersatu meninggalkan gabungan tersebut untuk membentuk kerajaan baru – tanpa pilihan raya negeri (PRN) – bersama Barisa Nasional (BN) pada Mac tahun lalu, sekali gus menyaksikan PH tumbang kerana kehilangan majoriti dalam Dewan Undangan Negeri (DUN).

Bagaimanapun kerajaan negeri itu jatuh pula akibat tindakan empat bekas Ahli Dewan Undangan Negeri (ADUN) yang menarik sokongan mereka terhadap Ketua Menteri Datuk Seri Sulaiman Md Ali, yang menjadi punca PRN Melaka diadakan baru-baru ini.

Dalam PRN yang diadakan pada 20 Nov lalu, PN meletakkan calon di semua 28 kerusi yang ada namun hanya memenangi dua daripadanya.

Rafiq bagaimanapun gagal memenangi kerusi yang ditandinginya, Telok Mas.

Selain itu, Rafiq juga tidak dinamakan sebagai calon Ketua Menteri semasa PRN Melaka lalu sebaliknya PN mengumumkan Ahli Parlimen Masjid Tanah Datu Mas Ermieyati Samsudin sebagai calon Ketua Menteri.

Untuk rekod, Mas Ermieyati juga gagal memenangi kerusi yang ditandinginya, Tanjung Bidara.

Menurut Mohd Rafiq peletakan jawatan itu juga dibuat agar dia boleh memberikan fokus memperkukuhkan kedudukan dan sokongan rakyat terhadap PN serta Bersatu Tangga Batu.

Ia juga, katanya, membuka ruang buatnya memberi tumpuan penuh terhadap tanggungjawab sebagai naib presiden Bersatu menjelang PRU ke-15.

“Saya berdoa agar rakyat Melaka dan Malaysia dapat terus memberikan sokongan kepada PN pimpinan Muhyiddin dan semoga PN mencapai kejayaan cemerlang pada PRU yang bakal tiba nanti,” katanya.


11 kluster baharu Covid-19 hari ini

Jumlah kluster baharu yang direkodkan di seluruh negara dalam tempoh 24 jam sehingga 12 tengah hari tadi meningkat semula berbanding semalam, menurut data Kementerian Kesihatan (KKM), hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebelas kluster baharu dikesan, berbanding lapan kluster semalam, menjadikan keseluruhannya 5,763 kluster, dengan 5,303 telah ditamatkan dan 460 lagi masih aktif.

Katanya, kluster yang dikesan hari ini membabitkan masing-masing empat tempat kerja dan berkaitan pendidikan, komuniti (dua) dan satu kumpulan berisiko tinggi.

Bagi kluster tempat kerja, 34 individu daripada 338 yang disaring di Lot 10 Bentong, yang melibatkan daerah Bentong, Temerloh dan Raub, Pahang, disahkan positif, manakala 21 individu daripada 28 saringan di Hulu Langat, Selangor juga dijangkiti Covid-19.

Tiga belas individu daripada 136 saringan tempat kerja melibatkan Industri Tiong di Tampin, Negeri Sembilan juga disahkan positif, manakala satu kluster tempat kerja lagi dikesan di Kulai, Johor melibatkan 11 individu daripada 40 yang disaring.

Kluster berkaitan pendidikan dikesan di Kota Bharu, Kelantan membabitkan 11 individu daripada 19 saringan; Alor Gajah dan Melaka Tengah (18 individu daripada 88 saringan); Seberang Perai Utara, Pulau Pinang (16 daripada 25 individu disaring); dan Kluang, Johor (11 individu daripada 29 saringan).

Dua kluster komuniti dikesan di Sabak Bernam, Selangor melibatkan 41 individu daripada 67 yang disaring, manakala kluster kumpulan berisiko tinggi pula dilaporkan di Timur Laut, Pulau Pinang melibatkan 16 individu daripada 72 saringan.

Dr Noor Hisham juga memaklumkan 7,297 pesakit disahkan sembuh menjadikan kumulatif sejak awal tahun lalu hingga hari ini berjumlah 2,361,919 kes atau 96 peratus daripada keseluruhan 2,460,809 kes positif.

“Daripada 6,060 kes baharu hari ini, 13 daripadanya adalah kes import yang turut melibatkan empat bukan warganegara. Sejumlah 6,047 lagi adalah kes tempatan, termasuk 288 bukan warganegara,” katanya.

Beliau berkata seramai 870 pesakit kini dirawat di unit rawatan rapi dengan 300 kes memerlukan alat bantuan pernafasan.

Daripada jumlah kes hari ini, 105 atau 1.7 peratus adalah pesakit kategori 3, 4 dan 5, manakala 5,955 pesakit atau 98.3 peratus adalah kategori 1 dan 2.


Notis bankrap: Najib mohon perintah periksa lima pegawai LHDN

Bekas Perdana Menteri, memohon untuk memeriksa lima pegawai Lembaga Hasil Dalam Negeri (LHDN) yang mengikrarkan afidavit mereka berhubung notis kebankarapan terhadapnya kerana gagal membayar tunggakan cukai tambahan berjumlah RM1.69 bilion kepada LHDN.

Peguam Wee Yeong Kang yang mewakili Datuk Seri Najib Razak ketika dihubungi Bernama berkata permohonan itu difailkan pada 22 September lalu menurut Kaedah 47 Kaedah-Kaedah Insolvensi 2017.

Najib, 68, memohon untuk mendapatkan perintah mahkamah bagi melakukan pemeriksaan ke atas lima pegawai lelaki berkenaan, atas alasan pihak LHDN gagal memberi butiran bagaimana pengiraan jumlah keseluruhan cukai yang dikenakan terhadapnya.

Wee berkata ketika pengurusan kes secara dalam talian (Zoom) di hadapan Timbalan Pendaftar Mahkamah Tinggi Ida Rahayu Sharif hari ini, pihak LHDN memaklumkan bahawa mereka akan memfailkan permohonan untuk membatalkan permohonan pemeriksaan berkenaan.

“Mahkamah kemudian mengarahkan LHDN memfailkan permohonan itu pada 13 Oktober ini dan pengurusan kes selanjutnya ditetapkan pada 9 November,” kata Wee.

Peguam Kanan Hasil Al-Hummidallah Idrus mewakili LHDN yang turut serta dalam prosiding itu, ketika dihubungi mengesahkan perkara berkenaan.

Kerajaan, melalui LHDN memfailkan notis kebankrapan di Mahkamah Tinggi di sini pada 4 Februari lalu terhadap Najib, selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.

Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion, selepas membenarkan permohonan LHDN untuk memasukkan penghakiman terus terhadapnya.

Penghakiman terus ialah apabila mahkamah memutuskan kes melalui afidavit dan hujahan tanpa mendengar keterangan saksi dalam perbicaraan.

Pada 9 September lalu, Mahkamah Rayuan turut mengekalkan keputusan Mahkamah Tinggi itu selepas menolak rayuan Najib.

Najib pada 13 September lalu, telah memfailkan permohonan kebenaran untuk merayu ke Mahkamah Persekutuan terhadap keputusan Mahkamah Rayuan itu.


Kes di lima negeri naik, 25 kluster masih aktif di Kuala Lumpur

Hanya lima negeri sahaja hari ini yang mencatat peningkatan kes harian Covid-19 dalam tempoh 24 jam sehingga 12 tengah hari tadi, berbanding 10 negeri semalam.

Sebelas negeri lagi merekodkan penurunan dengan Labuan mencatat jangkitan terendah sebanyak lapan kes berbanding 21 semalam.

Setelah merekodkan peningkatan jangkitan tiga hari berturut-turut, jumlah kes di Selangor hari ini turun kepada 1,293 kes berbanding 1,467 kes semalam.

Berdasarkan statistik Jabatan Kesihatan, lima negeri yang mencatat peningkatan kes hari ini membabitkan Kuala Lumpur, Pulau Pinang, Negeri Sembilan, Terengganu, dan Putrajaya.

Wilayah Persekutuan Kuala Lumpur merekodkan 365 kes baharu hari ini, berbanding 315 kes semalam, menjadikan kumulatif sebanyak 205,992 kes positif, dengan 198,663 pesakit telah sembuh, dan 2,630 kematian.

Sehingga semalam, Kuala Lumpur merekodkan 4,334 kes aktif, termasuk 4,015 pesakit yang menjalani kuarantin di rumah; tiada pesakit di PKRC; 291 dimasukkan ke hospital; dan 28 pesakit dirawat di unit rawatan rapi, dengan 15 daripadanya memerlukan alat pernafasan.

Wilayah Persekutuan itu juga sehingga semalam mencatat 25 kluster aktif, dengan 14 daripadanya melibatkan jangkitan di tempat kerja; pendidikan (lapan); kumpulan berisiko tinggi (dua); dan satu penularan dalam komuniti.

Pulau Pinang pula merekodkan 279 kes baharu hari ini berbanding 275 semalam; diikuti Negeri Sembilan (265 kes baharu, 236 semalam); Terengganu (262 kes baharu, 202 semalam); dan Putrajaya (53 kes baharu, 32 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan tujuh lagi kluster baharu dikesan hari ini menjadikan keseluruhannya 6,029 kluster dengan 5,779 telah ditamatkan dan 250 lagi masih aktif.

Beliau berkata dalam tempoh 24 jam sehingga 12 tengah hari tadi seramai 4,997 pesakit disahkan sembuh menjadikan kumulatif pulih sebanyak 2,591,819 pesakit atau 96.6 peratus daripada 2,683,523 kumulatif positif.

“Daripada 5,058 kes harian yang dilaporkan pada hari ini, 80 kes atau 1.6 peratus adalah kategori 3, 4, dan 5; dan 4,978 kes (98.4 peratus) lagi adalah terdiri daripada kategori 1 dan 2,” katanya.

Sehingga kini, katanya seramai 393 pesakit sedang dirawat di ICU, turun sedikit berbanding 419 semalam, dengan 212 daripadanya memerlukan alat bantuan pernafasan.


Kapal bawa ribuan kereta mewah jutaan dolar terbakar

Ribuan kereta mewah jenis Porsche, Volkswagen, Audi, Lamborghini dan Bentley, ditinggalkan setelah kapal kargo yang dalam pelayaran ke Amerika Syarikat (AS) terbakar di Lautan Atlantik.

Kapal Felicity Ace, dalam perjalanan dari Emden di Jerman sebelum ia terbakar di luar pantai kepulauan Azores di Portugal.

Akhbar Jerman Handelsblatt melaporkan kapal itu membawa 3,965 kenderaan, termasuk Audi, Lamborghini dan sebilangan kecil Bentley.

Anak kapal telah diselamatkan.

Tentera laut Portugal berkata tiada siapa yang cedera dalam kebakaranyang berlaku pada Rabu, dan 22 anak kapal dibawa ke sebuah hotel setelah tentera laut, kapal dagang di kawasan itu dan Tentera Udara Portugal selesai memindahkan mereka.

“Pemilik kapal Felicity Ace sedang berhubung dengan ejen logistik untuk merangka pelan bagi menunda kapal itu,” kata tentera laut dalam satu kenyataan.

“Setakat ini, tiada punca pencemaran direkodkan.”

Lebih 3,60 kereta mewah dipercayai musnah selepas kapal kargo terbakar di Lautan Atlantik pada Rabu. – Gambar agensi

Menurut Handelsblatt, e-mel dalaman daripada Volkswagen USA menyatakan bahawa kapal itu membawa 3,965 kenderaan VW, Porsche, Audi dan Lamborghini.

Volkswagen tidak mengesahkan bilangan kereta di atas kapal, tetapi Porsche berkata ia mempunyai kira-kira 1,100 modelnya di atas kapal itu.

Syarikat itu berkata mereka menyedari insiden yang melibatkan kapal kargo pihak ketiga yang mengangkut kenderaan Kumpulan Volkswagen merentasi Atlantik.

Bentley mengesahkan bahawa 189 keretanya turut berada di atas kapal itu.

“Kami sedang bekerjasama dengan syarikat perkapalan untuk mengetahui maklumat lanjut,” kata seorang jurucakapnya.

Kapal itu dalam perjalanan ke kilang Volkswagen di Davisville, Rhode Island, menurut laman web Marine Traffic.


CEO, COO antara lapan pegawai GLC ditahan kes projek RM2.3 bilion

Suruhanjaya Pencegahan Rasuah Malaysia (SPRM) menahan reman lapan individu bagi membantu siasatan berhubung kes rasuah membabitkan projek milik syarikat berkaitan kerajaan (GLC) bernilai lebih RM2.3 bilion.

SPRM dalam kenyataan hari ini memaklumkan reman terhadap semua suspek berusia antara 35 hingga 45 tahun itu masing-masing dibuat di Mahkamah Majistret Putrajaya dan Mahkamah Majistret Kuching, Sarawak.

Di Putrajaya, Majistret Shah Wira Abdul Halim membenarkan permohonan reman selama empat hari terhadap dua individu dan lima hari terhadap empat yang lain.

Sementara itu, di Mahkamah Majistret Kuching, Majistret Zubaidah Sharkawi membenarkan permohonan reman masing-masing selama lima hari dan dua hari terhadap dua individu.

BH yang memetik sumber sebagai berkata semua suspek terdiri daripada ketua pegawai eksekutif, ketua pegawai operasi, pegawai eksekutif, pengarah dan pemilik syarikat terbabit.

Mereka dipercayai terbabit dalam perlakuan rasuah projek milik sebuah GLC dengan anggaran nilai kontrak keseluruhan melebihi RM2.3 bilion antara 2017 hingga 2021.

Katanya, kesemuanya ditahan di Ibu Pejabat SPRM di sini dan SPRM Sarawak antara jam 1.30 petang semalam hingga 12.30 tengah malam tadi ketika hadir memberi keterangan.

Tambahnya, susulan penahanan itu, beberapa sitaan dilakukan antaranya 10 kenderaan mewah pelbagai jenama, pelbagai mata wang tunai melebihi RM27,000; lebih 50 barang kemas pelbagai jenis termasuk jongkong emas, 15 jam tangan mewah pelbagai jenama, 13 beg tangan mewah pelbagai jenama serta membekukan 12 akaun syarikat dan individu.

Sementara itu, Pengarah Kanan Bahagian Siasatan SPRM, Datuk Seri Hishamuddin Hashim mengesahkan penahanan terbabit dan kes disiasat mengikut Seksyen 17 Akta SPRM 2009.


Pemimpin utama UMNO tak ucap tahniah genap setahun Ismail Sabri jadi PM

Tiada ucapan tahniah daripada pemimpin atasan UMNO yang diberikan kepada Datuk Seri Ismail Sabri Yaakob selepas setahun dilantik menjadi Perdana Menteri (PM) kesembilan hari ini (21 Ogos 2022).

Semakan Agenda Daily dalam akaun media sosial Facebook pemimpin utama UMNO, antaranya Presidennya, Datuk Seri Ahmad Zahid Hamidi, Timbalannya, Datuk Seri Mohamad Hasan, bekas PM Datuk Seri Najib Razak, Setiausaha Agung, Datuk Seri Ahmad Maslan dan Ketua Pemuda, Datuk Asyraf Wajdi Dusuki, tidak ada satu ucapan tahniah yang dimuat naik dalam status di akaun mereka.

Hari ini, genap setahun pentadbiran Ismail Sabri selepas peletakan jawatan Tan Sri Muhyiddin Yassin sebagai PM kelapan pada tahun lalu.

Dalam kalangan “Top 4” pemimpin atas UMNO, didapati hanya Naib Presiden Datuk Seri Mahdzir Khalid sahaja yang mengucapkan tahniah kepada Ismail Sabri sempena setahun menjadi PM.

“Setahun sudah berlaku, yang pasti Perdana Menteri, YAB. Dato’ Sri Ismail Sabri Yaakob telah berjaya mengembalikan keyakinan rakyat dan Keluarga Malaysia terhadap kepimpinan UMNO dan BN serta membawa kestabilan politik dimensi baharu yang dinamik.

“Jiwa anak kampungnya mampu menyelami dan memahami keluh kesah seluruh lapisan masyarakat.

“Penuh kerendahan hati dan budi dicurah dan ditumpahkan untuk Keluarga Malaysia keseluruhannya. Kekal tenang walau diasak pelbagai tohmahan. Syabas dan Tahniah diucapkan sempena setahun memimpin Keluarga Malaysia, Teguh Bersama,” katanya dalam ucapan di akaun Facebook.

Setakat semakan jam 12 tengahari, belum ada mana-mana pemimpin utama UMNO yang dinamakan diatas tidak mengucapkan tahniah kepada Ismail Sabri.

Sementara itu dalam wawancara bersama pengamal media sempena genap setahun menjadi PM, Ismail Sabri seakan memberi bayangan pilihan raya umum ke-15 (PRU-15) tidak akan diadakan dalam masa terdekat ekoran pelbagai isu yang terpalit dengan UMNO seperti skandal kapal tempur pesisir pantai (LCS).

Kenyataan tersebut dilihat bertentangan dengan desakan dibuat oleh Zahid semalam yang menegaskan supaya PRU-15 diadakan dengan segera jika tidak mahu melihat UMNO-Barisan Nasional (BN) kalah selepas ini.


Boleh guna surat kementerian lain buat sementara: Ketua Polis Negara

Orang ramai masih boleh menggunakan surat kebenaran pergerakan daripada mana-mana kementerian berkaitan untuk sementara waktu bagi melepasi sekatan jalan raya, kata Ketua Polis Negara, Datuk Seri Acryl Sani Abdullah Sani.

Katanya, surat kebenaran kementerian lain itu boleh diguna sehingga sistem permohonan melalui portal seliaan Kementerian Perdagangan Antarabangsa dan Industri (MITI) dapat beroperasi secara menyeluruh.

“Surat lain boleh digunakan untuk sementara waktu ini sehingga sistem dalam MITI berjalan sepenuhnya,” katanya hari ini.

Terdahulu, video berdurasi 30 saat tular di media sosial memaparkan seorang lelaki dipercayai penguat kuasa polis mendakwa, Ketua Polis Negara memutuskan dan mengarahkan supaya polis menerima semua surat pergerakan daripada MITI, kementerian dan jabatan lain berkaitan.

Semalam, kerajaan digesa segera menyelesaikan isu berbangkit berhubung pengoperasian Covid-19 Intelligent Management System (CIMS 3.0).

Ini kerana, kebanyakan pihak dikatakan gagal melayari laman sesawang CIMS 3.0 untuk memohon kebenaran beroperasi dipercayai akibat trafik tinggi.

Difahamkan, tiada talian khusus ditetapkan bagi pengoperasian sistem itu menyebabkan rata-rata pemohon buntu apabila mereka gagal mengemukakan permohonan berkenaan.

Pemohon juga dikatakan keliru apabila diarah mengemukakan permohonan ke kementerian tertentu dan tidak lagi berpusat di MITI beberapa hari selepas pengumuman mengenai sekatan pergerakan penuh atau ‘total lockdown’.


185 positif varian Delta, 95 kes Omicron dikesan sejak 3 Februari

Kementerian Kesihatan Malaysia (KKM) memaklumkan sebanyak 280 kes baharu Variant of Concern (VOC) telah dilaporkan sejak 3 Februari 2022 hingga hari ini.

Ketua Pengarah Kesihatan Tan Sri Dr Noor Hisham Abdullah berkata VOC yang dilaporkan itu terdiri daripada 185 kes varian Delta dan 95 kes varian Omicron.

“Integrative Pharmacogenomics Institute, Universiti Teknologi MARA (iPromise, UiTM) telah mengenal pasti 188 kes baharu; UKM Medical Molecular Biology Institute (UMBI) mengenal pasti 46 kes baharu, manakala Institute for Medical Research (IMR) telah (46 kes baharu).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 7,398 kes,” katanya dalam kenyataan hari ini.

Daripada jumlah yang dikesan tersebut, 7,378 kes adalah VOC, manakala 20 kes adalah VOI. Secara keseluruhan, sehingga kini, bagi VOC terdapat sebanyak:

Bagi kes-kes VOI, terdapat sebanyak:

Sementara itu, Dr Noor Hisham berkata seramai 5,681 pesakit Covid-19 telah sembuh hari ini, menjadikan kumulatif kes pulih sebanyak 2,829,752 atau 95.7 peratus daripada 2,956,332 kes kumulatif positif.

Menurutnya sebanyak 130 kes import yang melibatkan 73 warganegara dan 57 rakyat asing turut dikesan hari ini, manakala 17,004 lagi adalah penularan tempatan yang turut membabitkan 403 bukan warganegara.

Sehingga kini, katanya seramai 143 pesakit masih dirawat di unit rawatan rapi (ICU), dengan 78 daripadanya memerlukan alat bantuan pernafasan.

“Sebanyak 15 lagi kluster baharu Covid-19 dikesan hari ini menjadikan keseluruhannya 6,541 kluster dengan 6,156 telah ditamatkan dan 385 lagi masih aktif.

“Daripada 17,134 kes harian yang dilaporkan pada hari ini, 86 kes atau 0.5 peratus adalah kategori 3, 4, dan 5; dan 17,048 kes (99.5 peratus) lagi adalah terdiri daripada kategori 1 dan 2,” katanya.


PRU-15: Jangka hayat UMNO terletak pada rakyat, kata Ku Li

Veteran UMNO Tengku Razaleigh Hamzah berpendapat perpecahan yang berlaku dalam UMNO akan menjadi petunjuk sama ada hayat parti itu akan berterusan atau berakhir selepas Pilihan Raya Umum Ke-15 (PRU-15) akan datang.

Ketika sentimen beberapa bahagian dan Majlis Tertinggi (MT) mahukan UMNO bergerak solo dalam PRU-15 ini, Ahli Parlimen Gua Musang itu berkata jangka hayat UMNO bergantung kepada rakyat.

“Kalau rakyat masih menyokong UMNO, ia akan terus tegak, kuat, dan berkuasa,” katanya pada sidang media selepas Majlis Perasmian Mesyuarat Agung Perwakilan Tahunan Koperasi Kesatuan Guru-guru Melayu Malaysia Barat (KGMMB) Berhad (Bhd) Kali Ke-24, di Kota Bharu, malam tadi.

Katanya, ketika zaman Datuk Seri Najib Razak berkuasa, terdapat 13 parti mendukung pimpinan BN ketika itu, sebelum Datuk Seri Dr Ahmad Zahid Hamidi mengambil alih teraju kepemimpinan selepas UMNO tewas PRU-14.

“Pada PRU-14, kita bukan sahaja kalah di peringkat Pusat, tetapi juga di setiap negeri kecuali Perlis. Ada pula perpecahan dalam UMNO di negeri-negeri apabila ada perebutan, di peringkat Pusat, peringkat negeri dan sebagainya sehingga tidak aman sampai sekarang.

“Ada sahaja orang hendak mencelah dan disebabkan itulah, kita selalu merayu supaya ada solidariti dan perpaduan dalam kalangan kita. Sesiapa pun tidak boleh mencelah, kalau kita sepakat,” katanya menurut BH.

Selain itu, Tengku Razaleigh juga berkata beliau tidak faham apa yang dimaksudkan dengan perkataan solo atau bersendirian seperti dibangkitkan UMNO dalam menghadapi PRU-15.

“BN tidak pernah bergerak secara solo kerana terdapat parti-parti lain menjadi komponen dalam gabungan berkenaan, ada pakatan dengan setiap komponen.

“Mereka membawa kekuatan masing-masing untuk membantu calon-calon yang menawar diri bertanding bagi pihak parti-parti yang berkenaan atas satu simbol, semuanya menggunakan simbol BN,” katanya yang mesra dengan panggilan Ku Li.

Sebelum ini, sentimen mahukan UMNO dan Barisan Nasional (BN) bergerak solo menghadapi PRU-15 dilaporkan makin kuat ketika penggal Parlimen ke-14 menghampiri penghujungnya.

Pada Rabu lalu, beberapa ketua bahagian mendesak MT UMNO menutup pintu rundingan dengan PAS, berkaitan hala tuju 27 kerusi Parlimen yang didakwa kritikal untuk menghadapi PRU15.

Bagi bekas Pengerusi Lembaga Penasihat UMNO itu turut mengingatkan, sekiranya pemimpin dalam sesebuah parti ada kepentingan berbeza-beza, ia akan membawa kepada pecah-belah dan disebabkan itulah, BN kalah di Johor pada PRU lalu.

“Hal ini berlaku barangkali ada kepentingan sampingan, menyebabkan tidak ada tumpuan kepada apa yang dihadapi sehingga kalah PRU-14. Sebagaimana berlaku di Selangor dan Kelantan, perpecahan dalam parti Perikatan dan UMNO menyebabkan kita kalah PRU 1959

“Jadi, kalau ada perpecahan, maka orang tidak boleh tumpu kepada objektif sebenar kita masuk dalam pilihan raya,” katanya.


UMNO akan bermesyuarat, Zahid beri amaran tahu siapa kawan siapa lawan

Susulan keputusan Mahkamah Persekutuan mensabitkan hukuman terhadap Datuk Seri Najib Razak, UMNO bakal mengadakan satu mesyuarat biro politiknya dalam masa terdekat bagi membincangkan langkah seterusnya.

Presidennya, Datuk Seri Ahmad Zahid Hamidi mengesahkan mesyuarat tersebut akan dipanggil dalam masa terdekat dan memberi amaran tegas kepada lawannya, ia selepas Najib dihantar ke penjara semalam.

“Kita akan bertindak rasional terus akur dengan kehendak keputusan parti. Biro Politik akan diadakan dalam masa paling terdekat. Tiada pengkhianatan sesama kita! Kita tahu yang mana lawan dan kawan sebenar!

“Bak kata ungkapan (Sasterawam Negara, Datuk Dr) Usman Awang, di belakang duri di depan api, kita tak bisa undur lagi. Duri dan api, tajam panasnya kita hadapi. Kebulatan ikrar tak akan berubah.

“Maka ayuh kita bangkit mengharungi onak dan duri, api perjuangan kita terus semarakkan. Marilah kita bangkit bersatu hati dan tenaga agar perjuangan Datuk Seri Najib terus menyala-nyala,” katanya dalam satu hantaran Facebook.

Zahid juga menyifatkan keputusan mahkamah yang mengekalkan sabitan terhadap bekas Perdana Menteri semalam satu episod duka buat UMNO.

Beliau bagaimanapun menegaskan, semangat Najib tidak akan pudar dan perjuangan UMNO tetap segar.

“Kami berada di luar dan dalam mahkamah tadi turut berasa sangat hiba, ada yang sebak dan teresak-esak menangis dari hati yang luhur. Namun ini tidak bermakna kami berputus asa.

“Semoga Datuk Seri Najib diberikan ketabahan dan kekuatan dalaman dalam menghadapi dugaan ini. Sebagai pejuang tulen tidak mudah beliau patah semangat dan berjuang terus berjuang.

“Kami percaya ada malam yang gelap pasti akan ada siang yang cerah. Masa akan menentukan segalanya. Buat Datuk Seri Najib Razak dan ahli UMNO sekalian ingatlah ayat 40 surah al-Taubah, Janganlah kamu bersedih, sesungguhnya Allah bersama kita,” katanya lagi.

Mahkamah Persekutuan semalam mengekalkan sabitan dan hukuman 12 tahun penjara serta denda RM210 juta yang dikenakan ke atas Datuk Seri Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.


3 maut, 11 cedera tembakan rambang di kawasan hiburan Philadelphia

Tiga maut dan sekurang-kurangnya 11 lagi cedera dalam kejadian tembakan lewat malam Sabtu di Philadelphia, kata pihak berkuasa.

Pegawai polis sedang meronda di kawasan itu di South Street di pusat bandar Philadelphia apabila mereka mendengar tembakan dan menyaksikan beberapa suspek melepaskan tembakan ke arah orang ramai sejurus sebelum tengah malam, kata Inspektor Polis D. F. Pace pada sidang media.

Seorang pegawai menembak salah seorang suspek dari jarak kira-kira 30 kaki (9 meter), tetapi tidak jelas sama ada suspek cedera atau tidak, kata Pace.

“Anda boleh bayangkan terdapat beratus-ratus individu sedang menikmati malam di South Street, seperti yang mereka lakukan setiap hujung minggu, apabila tembakan ini berlaku,” katanya.

Dua lelaki dan seorang wanita adalah antara yang terbunuh dalam tembakan itu, katanya.

Antara mangsa yang maut ialah seorang wanita berusia 25 tahun dan seorang lelaki berusia 22 tahun, kata polis.

Tujuh mangsa yang cedera dikejarkan ke Hospital Universiti Thomas Jefferson, menurut laporan itu.

Nama mereka tidak didedahkan oleh pihak berkuasa. Keadaan mereka yang cedera akibat tembakan masih tidak diketahui.

Dua pistol ditemui, termasuk satu dengan kelopak panjang peluru, kata polis. Tiada tangkapan dibuat.

Jabatan Polis Philadelphia berkata South Street terkenal dengan tempat hiburan malam dengan pelbagai bar, restoran dan perniagaan.

Pace berkata polis perlu menunggu sehingga pagi untuk meneliti rakaman kamera pengawasan daripada perniagaan berhampiran yang ditutup pada malam Sabtu.

Untuk rekod kira-kira 269 keganasan membabitkan senjata dilaporkan di seluruh AS sejak Januari hingga 5 Jun 2022, menyebabkan sekurang-kurangnya 308 nyawa melayang, dengan 1,114 lagi cedera. – Agensi


NO ANWAR, NO DAP, NO MORE ZAHID HAMIDI

Hari ini terbukti:

1. Muafakat itu membawa BERKAT. Muafakat Ummah itu kehendak pengundi Melayu dan Islam. Tsunami sokongan Melayu Islam kepada Perikatan Nasional (PAS dan Bersatu) menjadi bukti.

2. Keputusan PRN Melaka dan PRN Johor tidak menjamin kemenangan dalam PRU-15.

3. Mendesak PRU-15 dilakukan tahun ini juga tidak menjamin kemenangan dalam PRU-15. Terbukti juga bahawa UMNO dan BN tidak bersedia untuk menghadapi PRU-15.

4. Keputusan menggugurkan DS Shahidan Kassim, TS Annuar Musa, TS Noh Omar adalah keputusan yang salah, mengakibatkan bukan sahaja BN kalah kerusi Parlimen, malah sebuah negeri.

5. Keputusan memaksa bahagian Gerik menerima Ketua Pemuda dan bahagian Padang Besar menerima Ketua Puteri terbukti salah sehingga mengakibatkan BN kalah di kubu kuat UMNO.

6. Keputusan mengabaikan KJ, membiarkan dia terkapai-kapai mencari kawasan untuk ditandingi, adalah kesilapan dan telah mengakibatkan BN hilang satu kerusi. BN mungkin menang jika KJ diletak di kawasan yang lebih selamat, malah boleh menang jika diletakkan di Putrajaya.

7. TS Annuar Musa, TS Noh Omar dan DS Shahidan Kassim adalah betul. Manakala Presiden, Timbalan Presiden, pegawai-pegawai Presiden dan MKT lantikan Presiden adalah salah.

8. Presiden adalah liabiliti terhadap parti dan terhadap calon.

9. Formula pencalonan Presiden dan Tingkat 38 adalah formula mencari kekalahan, bukan formula mencari kemenangan.

10. Presiden, Timbalan Presiden, SU Agong, Bendahari UMNO, Ketua Pemuda, Ketua Puteri UMNO adalah mereka yang GAGAL.

11. Fitnah, khianat, tindakan memecahbelahkan penyatuan ummah kerana mahu menyelamatkan diri akhirnya mengakibatkan BN kehilangan rakan dan sokongan umat Islam dan orang Melayu.

Fahamkan, rakyat dan ahli sudah tidak mahu presiden yg menjadi liabiliti dan mengkhianati parti. Anda adalah hambatan untuk kita menang besar dalam PRU-15 ini.

Sila letak jawatan bersama pegawai-pegawai dan MKT lantikan anda yang GAGAL dan yang telah merosakkan parti dalam PRU-15 ini.’

Letak jawatan. No Anwar, No Dap, No More Zahid Hamidi.

Tun Faisal Ismail Aziz

Tulisan ini dipetik dari Facebook penulis dan adalah pandangan peribadi penulis serta tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit, bursa diniagakan tinggi

Nilai ringgit dan bursa Malaysia hari ini (23 Jun 2022) masing-masing diniagakan tinggi ketika dibuka pagi ini dengan ringgit mengukuh berbanding dolar Amerika Syarikat, kata peniaga.

Didorong minat belian yang muncul semula dalam keadaan permintaan terhadap dolar yang sedikit berkurangan memandangkan hasil Perbendaharaan AS lebih rendah, ringgit meningkat kepada 4.4030/4070 berbanding dolar pada jam 9.03 pagi, 4.4050/4065 ketika ditutup pada Rabu.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata hasil Perbendaharaan AS berjangka dua tahun dan 10 tahun masing-masing merosot 14 dan 12 mata asas untuk ditutup pada 3.06 peratus dan 3.16 peratus..

Beliau berkata ini akan memberi sedikit kelegaan kepada ringgit hari ini, lapor Bernama.

“Ekuiti penanda aras juga mengalami penurunan, menandakan pelabur telah beralih kepada aset bebas risiko,” katanya.

Beliau berkata dalam pada itu, Rizab Persekutuan Amerika Syarikat (Fed) tidak berganjak ddaripada pendirian untuk menurunkan kadar inflasi kepada paras sasaran 2.0 peratus walaupun tindakan itu mungkin menyebabkan ekonomi mengalami kemelesetan.

“Ini telah diredakan apabila Pengerusi Fed, Jerome Powell memberi keterangan di hadapan Jawatankuasa Perbankan Senat AS,” katanya.

Mohd Afzanizam berkata susulan itu, ringgit dijangka kekal rendah memandangkan sentimen pasaran masih lemah berikutan perbincangan yang semakin menarik mengenai kemungkinan berlakunya kemelesetan di AS.

Justeru, ringgit diniagakan bercampur-campur berbanding dengan beberapa mata wang utama.

Unit tempatan meningkat berbanding dengan pound British kepada 5.3946/3995 daripada 5.3966/3984 ketika ditutup pada Rabu dan naik berbanding dengan yen Jepun kepada 3.2361/2393 daripada 3.2392/2408.

Bagaimanapun, ringgit turun berbanding dengan euro kepada 4.6544/6586 daripada 4.6332/6348 semalam dan susut berbanding dengan dolar Singapura kepada 3.1729/1762 daripada 3.1707/1722.

Sementara itu, Bursa Malaysia mencatatkan peningkatan semula untuk dibuka tinggi pada Khamis dan mencecah paras melebihi 1,440 setelah didorong minat belian yang lebih baik dalam saham wajaran tinggi terpilih didahului kaunter perladangan, kata peniaga.

Pada 9.06 pagi, FTSE Bursa Malaysia KLCI (FBM KLCI) meningkat 9.01 mata kepada 1,440.11 daripada 1,431.10 ketika ditutup pada Rabu.

Indeks yang menjadi penanda aras itu dibuka 3.40 mata lebih tinggi kepada 1,434.50.

Lingkungan pasaran adalah positif dengan kaunter untung mengatasi kaunter rugi sebanyak 137 berbanding 96, manakala 184 kaunter tidak berubah, 1,849 kaunter tidak diniagakan dan sembilan yang lain digantung.

Jumlah dagangan 144.93 juta unit bernilai RM60.99 juta.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata peningkatan semula yang sederhana dijangka dialami Bursa Malaysia hari ini kerana indeks itu bergerak hampir kepada paras sokongan.

“Kami menjangkakan bursa tempatan berada dalam aliran pada lingkungan 1,425 hingga 1,445 sepanjang hari ini,” katanya.


Muslimat PAS bidas kerajaan PKR Selangor main-main nyawa rakyat

Kerajaan PKR Selangor dilihat seolah-olah tidak menghargai nyawa rakyatnya apabila membandingkan peratusan populasi penduduknya dengan negeri lain berikutan isu pelaksanaan Perintah Kawalan Pergerakan (PKP) penuh yang mungkin dilaksanakan di seluruh negara.

Timbalan Ketua Dewan Muslimat PAS Malaysia, Dr Rosni Adam berkata tindakan membandingkan jumlah jangkitan dengan peratusan populasi penduduk di negeri berkenaan adalah keputusan yang tidak cermat.

“Setiap nyawa adalah penting tidak kira daripada populasi yang tinggi ataupun rendah.

“Malah, di kawasan populasi yang tinggi seperti Selangor, lagi membimbangkan kerana kadar jangkitan dan penularan yang tinggi dan cepat.

“Seorang penduduk di Selangor yang dijangkiti, berpotensi untuk menjangkiti ribuan orang yang lain,” katanya mengulas kenyataan Pengerusi Pasukan Khas Covid-19 Selangor, Datuk Seri Dr Dzulkefly Ahmad mengenai isu itu.

Kelmarin, Dr Dzulkefly yang juga bekas menteri kesihatan berkata pasukannya dan kerajaan Selangor berada dalam tahap baik menguruskan wabak Covid-19.

“Selangor bukanlah paling parah kes Covid-19 kerana negeri ini menduduki tempat keempat selepas Sabah, Kuala Lumpur dan Sarawak dari segi nisbah penduduk,” kata Dr Dzulkefly.

Namun, kenyataan beliau bertentangan dengan laporan kes harian jangkitan Covid-19 yang menunjukkan Selangor terus mendahului negeri-negeri lain di Malaysia berkaitan jumlah kes.

Malah semalam, daripada 6,806 kes positif di seluruh negara, Selangor mencatatkan 2,277 kes baharu.

Memetik laporan Harakahdaily, Dr Rosni juga berkata kenyataan yang dibuat antara pemimpin Pakatan Harapan (PH) berhubung pelaksanaan PKP penuh di Selangor juga menunjukkan kerajaan negeri itu tidak selaras.

Katanya, wujud percanggahan fakta yang diberi beberapa pemimpin parti itu berhubung pelaksanaan ‘lockdown’ kurang daripada sejam.

Beliau berkata, fakta yang dikemukakan Dr Dzulkefly dan Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor, Dr Siti Mariah Mahmud, hanya sebagai alasan untuk menjustifikasikan tindakan mereka yang mendakwa pelaksanaan PKP yang lebih ketat akan memberi kesan buruk kepada negeri dan rakyatnya.


Jangan hukum doktor kontrak terlibat mogok, PN gesa tubuh suruhanjaya kesihatan

Tindakan tidak seharusnya diambil terhadap doktor kontrak yang akan terlibat dalam mogok yang dirancang berlangsung pada minggu depan oleh sekumpulan kakitangan awam perubatan.

Perikatan Nasional (PN) berkata sebarang bentuk bantahan sama ada secara mogok atau perhimpunan aman tanpa menganggu ketenteraman awam adalah sesuatu yang normal dalam demokrasi, kerajaan seharusnya menghormati hak tersebut.

“Kami memperingatkan dan sangat mengharapkan pihak Kerajaan supaya janganlah pula dihukum kakitangan awam yang terlibat dengan mogok tersebut.

“Sayugia diingat dan diharapkan bahawa tunjuk perasaan yang tidak mengganggu ketenteraman awam adalah satu cetusan dan luahan yang normal dalam sistem demokrasi.

“Dalam masa yang sama, kami juga menasihati peserta mogok agar menjaga diri masing-masing supaya dapat terus berkhidmat untuk rakyat. Kami percaya, cetusan rasa ini didorong oleh rasa cinta pengamal kesihatan awam untuk terus berbakti kepada rakyat,” kata Pengerusi Jawatankuasa Kesihatan Ahli-ahli Parlimen PN KL, Datuk Dr Ahmad Yunus Hairi dalam satu kenyataan.

Terdahulu, media melaporkan mengenai khabar angin kemungkinan satu mogok yang akan dijalankan dari 3 april 2023 hingga 5 april 2023.

Menurut Dr Yunus lagi, PN berpendirian kebajikan dan keadilan kepada anggota kesihatan adalah teras utama dalam usaha untuk mencapai sistem kesihatan yang baik dan cemerlang.

“Pihak jawatankuasa juga menyeru kerajaan jangan memandang ringan tentang permasalahan ini. Mereka sudah tidak mampu untuk bersabar kerana sudah bertahun menunggu, termasuklah menanti pembentangan kertas putih kesihatan yang dijangka pada bulan Jun nanti walaupun mereka tetap terus menjalankan tugas dengan cemerlang dan dibebani tekanan mental dan fizikal yang berterusan.

“Pihak jawatankuasa juga merasakan bahawa suruhanjaya perkhidmatan kesihatan harus ditubuhkan dengan kadar segera dan berfungsi secara aktif dan melakukan reformasi kesihatan awam negara kita, bukannya menunggu sehingga kertas putih kesihatan dibentangkan,” katanya lagi.

Semalam, Kementerian Kesihatan Malaysia (KKM) memberi peringatan kepada kakitangan perubatan supaya tidak menyertai mana-mana perhimpunan haram.

Dalam satu hantaran Facebook, KKM berkongsi Surat Edaran Ketua Pengarah Perkhidmatan Awam yang dikeluarkan pada 2011 susulan terdapat khabar angin kumpulan doktor kontrak bakal mengadakan mogok pada Isnin hingga Rabu ini.

Surat bertarikh 30 Jun 2011 itu kembali disiarkan di Facebook KKM dengan Unit Integriti kementerian itu menyatakan pembabitan penjawat awam dalam perhimpunan haram adalah melanggar Peraturan 4 (1) dan 4(2), P.U.(A) 395/1993.


Zuraida akan dilantik Presiden baharu PBM, gesa jawatan menteri dikekalkan

Ahli Parlimen Ampang, Datuk Zuraida Kamaruddin yang baharu keluar parti bakal diangkat menjadi Presiden Parti Bangsa Malaysia (PBM).

Langkah untuk mengangkat Zuraida yang baharu keluar daripada Bersatu diumumkan Presiden PBM sendiri, Larry Sng yang mahu memberi laluan kepada ahli baharunya itu untuk mengetuai parti tersebut selepas perbincangan dalam Majlis Tertinggi parti itu.

“Biro Politik dan Majlis Tertinggi PBM juga telah berbincang dan sebulat suara membuat keputusan untuk mengangkat Zuraida sebagai ‘president designate’ bagi memacu pembangunan dan perkembangan PBM untuk masa akan datang.

“Majlis Tertinggi PBM akan bermesyuarat sekali lagi dalam masa terdekat untuk menyusun semula perlembagaan parti bagi membolehkan proses transisi kepimpinan ini berjalan dengan lancar dan teratur,” katanya pada sidang media khas PBM pada Khamis.

Selain itu, Zuraida juga akan diberi mandat untuk berunding dan mewakili PBM dalam perbincangan kerjasama dengan parti lain bagi menghadapi pilihan raya umum ke-15 (PRU-15) nanti.

“PBM telah pun memberi mandat untuk beliau mengetuai delegasi bertemu pemimpin parti lain dari segi keahlian dan gabungan,” katanya lagi.

Dalam pada itu, beliau juga berkata, PBM turut meminta Datuk Seri Ismail Sabri Yaakob agar mempertimbangkan untuk mengekalkan kedudukan Zuraida dalam kabinet atas faktor prestasi Zuraida yang memberangsangkan sepanjang menjadi menteri.

Sementara itu, Zuraida berkata, beliau akan menjalankan amanat yang diberikan bagi memastikan PBM sebagai parti yang relevan.

“Enam tunjang yang digariskan iaitu mengeratkan perpaduan antara kaum, meningkatkan penglibatan golongan muda, memperkasakan peranan wanita, pembangunan ekonomi negara, menjana perkembangan sains dan teknologi serta peningkatan kualiti pendidikan di Malaysia adalah tunjang yang amat bertepatan dengan apa yang berlaku dalam negara.

Pada masa sama, media dimaklumkan satu sesi sidang khas oleh Zuraida dijangka diadakan dalam tempoh seminggu lagi.

Pada 26 Mei lalu Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai PBM.

Zuraida menjelaskan langkahnya menyertai PBM kerana tertarik dengan perjuangan parti baharu berkenaan.


1MDB: Saksi beritahu Jho Low sering jemput ke pangsapuri peribadi

Bekas pengurus perhubungan AmBank yang mengendalikan akaun bekas Perdana Menteri Datuk Seri Najib Tun Razak hari ini mengaku di Mahkamah Tinggi di sini bahawa beliau mempunyai hubungan kerja yang rapat dan bersahabat dengan ahli perniagaan dalam buruan Low Taek Jho atau Jho Low.

Joanna Yu Ging Ping, 51, berkata Jho Low sering menjemputnya untuk bertemu di pangsapuri milik ahli perniagaan itu di Jalan Kia Peng, bersama-sama dengan beberapa rakan rapatnya, menurut laporan Bernama.

Bekas pegawai bank itu berkata demikian ketika disoal balas oleh peguam Tan Sri Muhammad Shafee Abdullah yang mewakili Najib pada perbicaraan rasuah dan pengubahan wang bekas perdana menteri itu membabitkan RM2.3 bilion milik 1Malaysia Development Berhad (1MDB).

Saksi pendakwaan ke-41 itu berkata beliau diperkenalkan kepada Jho Low oleh pegawai atasannya, Chan Wan Seong di pejabat ahli perniagaan itu di Menara Berkembar Petronas pada 2007.

“Pertemuan itu terutamanya mengenai pinjaman Majestic Masterpiece Sdn Bhd,” katanya sambil menambah bahawa Jho Low mempunyai tabiat memanggil pegawai bank untuk datang menemuinya di pangsapurinya.

Majestic Masterpiece dimiliki Wynton Private Equity Group dan Abu Dhabi Kuwait Malaysia Investment Corporation (ADKMIC). Jho Low adalah antara pengarah Wynton Private Equity Group.

Ketika ditanya Muhammad Shafee sama ada beliau pernah bersendirian dengan Jho Low pada bila-bila masa, saksi itu berkata biasanya beberapa pegawai 1MDB dan kroni Jho Low akan berada semasa pertemuan itu.

Yu juga mengakui beliau pernah mengadakan pertemuan dengan Jho Low selepas waktu kerjanya.

Muhammad Shafee: Adakah kamu menjalin hubungan dengan Jho Low, maksud saya, sebagai seorang pegawai bank dan rakan? Yu menjawab “ya”.

Muhammad Shafee: Saya tidak menyatakan kamu mempunyai hubungan yang tidak sewajarnya dengan Jho Low, tetapi mempunyai hubungan rapat dengannya, adakah saya betul? Yu menjawab “ya”.

Muhammad Shafee kemudiannya menyoal Yu sama ada beliau telah ke Brazil untuk menyaksikan Piala Dunia. Saksi itu menjawab: “Saya tidak pernah ke Brazil”.

Muhammad Shafee: Kamu tahu tak yang Jho Low membawa sekumpulan orang untuk menonton Piala Dunia?

Yu: Saya hanya tahu dari akhbar.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram.

Perbicaraan di hadapan Hakim Datuk Collin Lawrence Sequerah bersambung Isnin depan.


China lancar modul kedua stesen angkasa lepas

China hari ini (Ahad, 24 Julai 2022) melancarkan modul kedua daripada tiga modul yang diperlukan untuk melengkapkan stesen angkasa baharunya, lapor media kerajaan, langkah terbaharu dalam program angkasa lepas Beijing.

Modul tanpa anak kapal itu, bernama Wentian, digerakkan oleh roket Long March 5B pada jam 2.22 petang (0622 GMT) dari pusat pelancaran Wenchang di pulau tropika China, Hainan.

Seperempat jam kemudian, seorang pegawai dari Agensi Angkasa Berawak China (CMSA) mengesahkan “kejayaan” pelancaran itu.

Beijing melancarkan modul pusat stesen angkasanya Tiangong — yang bermaksud “istana syurga” — pada April 2021.

Hampir 18 meter (60 kaki) panjang dan berat 22 tan (48,500 paun), modul baharu ini mempunyai tiga ruang tidur dan ruang untuk eksperimen saintifik.

Ia akan berlabuh dengan modul sedia ada di angkasa, operasi mencabar yang menurut pakar memerlukan beberapa manipulasi ketepatan tinggi dan penggunaan lengan robot.

“Ini adalah kali pertama China melabuhkan modul besar itu bersama-sama… operasi yang rumit,” kata Jonathan McDowell, seorang ahli astronomi di Pusat Astrofizik Harvard-Smithsonian.

Beliau berkata sehingga modul seterusnya tiba, stesen angkasa itu akan mempunyai “bentuk L yang agak luar biasa” yang memerlukan banyak kuasa untuk kekal stabil.

“Ini semua adalah cabaran teknikal yang dipelopori oleh Russia dengan stesen Mir pada akhir 1980-an, tetapi ia baharu buat China,” katanya.

“Tetapi ia akan menghasilkan stesen yang lebih berkemampuan dengan ruang dan kuasa untuk menjalankan lebih banyak penyelidikan saintifik.”

Wentian juga akan berfungsi sebagai platform sandaran untuk mengawal stesen angkasa sekiranya berlaku kegagalan.

Modul ketiga dan terakhir dijadualkan berlabuh pada bulan Oktober, dan Tiangong — yang sepatutnya mempunyai jangka hayat sekurang-kurangnya 10 tahun — dijangka beroperasi sepenuhnya menjelang akhir tahun. – AFP


Selagi Zahid jadi Presiden, saya tidak akan hadir: Tun Faisal

Walaupun UMNO mengalu-alukan bekas ahli yang dipecatnya menghadiri Perhimpunan Agung UMNO (PAU) 2023, namun Datuk Tun Faisal Ismail Aziz menegaskan tidak berminat lagi.

Bekas Timbalan Ketua UMNO Bahagian Putrajaya yang dipecat itu berkata tidak akan hadir ke sebarang penganjuran aktiviti parti itu selagi Datuk Seri Ahmad Zahid Hamidi masih menjadi Presiden parti.

“Selagi presidennya (Ahmad) Zahid. Saya tidak berminat untuk hadir,” katanya.

Pada Jumaat, Setiausaha Agung UMNO, Datuk Asyraf Wajdi Dusuki berkata, parti itu sedia menjemput bekas ahli yang dipecat, namun hanya perwakilan dibenar memasuki Dewan Merdeka WTC.

Beliau secara berseloroh mempelawa mereka yang dipecat daripada parti itu untuk datang memperbaharui ‘samping’ UMNO.

Selain itu, Zahid juga senada dengan Asyraf apabila turut mengalu-alukan bekas ahli parti yang dipecat parti untuk menghadiri persidangan tahunan parti itu.

Perhimpunan tahun ini dilihat berbeza daripada tahun sebelum ini, ia memandangkan buat julung kalinya UMNO akan menjemput pemimpin DAP dan juga Datuk Seri Anwar Ibrahim yang kini menjadi rakan politik mereka walaupun bermusuh sejak bertahun lamanya.

Untuk rekod, Zahid mengambil keputusan menyokong cikgunya, Anwar sebagai calon Perdana Menteri dan juga melanggar ketetapan parti yang dibuat sebelum ini apabila membawa duduk bersama dalam kerajaan campuran bersama-sama dengan DAP.

UMNO sebelum ini memecat beberapa ahlinya termasuk bekas Menteri Kesihatan, Khairy Jamaluddin Abu Bakar dan Ketua UMNO Bahagian Tanjong Karang, Tan Sri Noh Omar.

Selain itu, UMNO turut menggantung keahlian beberapa pemimpin lain antaranya ialah bekas Naib Presiden, Datuk Seri Hishammuddin Hussein dan bekas Ketua Penerangan, Shahril Sufian Hamdan selama enam tahun.


Kemaskini: Ahli Parlimen positif Covid-19 termasuk seorang Presiden parti

Maklumat terkini yang diterima Agenda Daily, salah seorang Ahli Parlimen (MP) yang disahkan positif jangkitan Covid-19 merupakan seorang Presiden parti, ia selepas menjalani ujian calitan pada Jumaat.

Sumber memberitahu, Presiden salah sebuah parti tersebut sebelum ini beria-ria mendesak agar sidang Parlimen dibuka dengan segera atas dakwaan kononnya kerajaan cuba berdolak-dalik.

Awal tadi, Agenda Daily mendedahkan selain tiga MP tersebut yang positif mereka turut dikesan menjadi kontak rapat kepada empat MP lain dan perlu menjalani kuarantin kendiri wajib selama 14 hari mengikut syarat yang ditetapkan oleh Kementerian Kesihatan Malaysia (KKM).

“Daripada laporan awal yang diterima, sekurang-kurangnya tiga Ahli Parlimen dikesan positif Covid-19 dan mereka menjadi kontak rapat kepada empat lagi rakan MP,” kata sumber.

Agenda Daily masih cuba mendapatkan pengesahan secara rasmi daripada pihak Parlimen berhubung pendedahan sumber tersebut.

Selain itu, menurut sumber seramai 35 petugas Parlimen juga didapati positif dan ia menimbulkan kebimbangan akan menyebabkan penularan besar-besaran menjelang pembukaan Sidang Khas pada Isnin ini.

Jumaat lalu, semua MP diwajibkan menjalani ujian calitan Covid-19 sebelum dibenarkan menghadiri Sidang Khas selama lima hari nanti.

Yang Dipertua Dewan Rakyat, Datuk Azhar Azizan Harun sebelum ini berkata hanya empat MP yang masih belum menerima suntikan vaksinasi sementara lebih 95 peratus MP sudah melengkapkan dua dos suntikan vaksin Covid-19.

Daripada jumlah tersebut, baki 35 peratus sudah menerima sekurang-kurangnya satu dos vaksin, ia bagaimanapun empat MP tersebut tetap dibenarkan hadir ke persidangan Dewan Rakyat tetapi perlu berhati-hati dengan risiko jangkitan.

Sidang Khas Parlimen itu akan diadakan selama lima hari pada 26, 27, 28 dan 29 Julai serta 2 Ogos ini, ia pertama kali semenjak Proklamasi Darurat diisytiharkan pada Januari.

Dijangkakan lima menteri termasuk Perdana Menteri, Tan Sri Muhyiddin Yassin memberi penerangan mengenai keseluruhan termasuk Pelan Pemulihan Negara (PPN).

Sidang khas Parlimen diadakan untuk kerajaan membentangkan proklamasi darurat dan ordinan-ordinan darurat seperti yang dikehendaki Yang di-Pertuan Agong.

Mengikut Peraturan Am 11(3), Perdana Menteri menetapkan Aturan Urusan Mesyuarat yang hanya akan melibatkan:

a) Pembentangan Proklamasi Darurat dan Ordinan-Ordinan Darurat.
b) Pembentangan Proklamasi Darurat (2) bertarikh 12 Disember 2020 mengenai Pilihan Raya Kecil Parlimen Gerik serta Pembentangan Proklamasi Darurat (3) bertarikh 12 Disember 2020 mengenai Pilihan Raya Kecil N66 Bugaya, Sabah.
c) Penerangan menteri-menteri di bawah Peraturan Am 14(1)(i).

Ahli-ahli Dewan boleh bertanyakan soalan hanya selepas menteri selesai setiap sesi penerangan dan terhad kepada isu yang merangkumi penerangan menteri.


Kebakaran: Mangsa kesal simpan wang tunai RM40,000 di rumah

Seorang mangsa kebakaran kerugian puluhan ribu ringgit, termasuk RM40,000 wang tunai dan barang kemas apabila api memusnahkan lapan unit rumah di Perumahan Awam Sri Johor, Bandar Tun Razak di ibu negara, malam tadi.

T Mary, 37, kesal kerana menyimpan wang tunai yang banyak di rumah, selain terkilan gara-gara gagal menyelamatkan beberapa barang kemas yang dikumpul sejak sekian lama.

“Ketika kejadian, saya berada di tempat kerja berhampiran hospital berdekatan dan menerima panggilan daripada kakak mengenai kebakaran ini.

“Tujuh orang tinggal di dalam rumah itu dan tiada sebarang kecederaan dilaporkan namun apabila semua ini terjadi, penyesalan terus menghantui diri kerana menyimpan wang tunai sebanyak itu di dalam rumah,” katanya ketika ditemui pemberita di lokasi kejadian.

Dalam kejadian kira-kira 9.20 malam tadi, lapan unit rumah di tingkat empat, Blok 31 perumahan berkenaan terbakar, namun tiada kemalangan jiwa dilaporkan.

Kebakaran tersebut dipercayai bermula di bahagian tengah blok berkenaan lalu merebak di keseluruhan tingkat.

Seorang lagi mangsa kebakaran, RVincent yang berusia lingkungan 30-an berkata dia menerima panggilan mengenai kebakaran itu daripada kakaknya dan tidak sempat pulang ke rumah.

“Ketika itu, saya berada di Taman Maluri, di sini bersama isteri dan dua anak untuk makan malam dan tiba-tiba kakak menelefon saya memaklumkan rumah sedang terbakar.

“Saya terkejut terus bergegas pulang dan apabila sampai di rumah, kakak saya sempat menyelamatkan diri dengan memecahkan mangga pintu menggunakan pisau kerana kunci ada pada saya,” katanya.

Jurucakap Bomba dan Penyelamat Kuala Lumpur berkata kebakaran dipercayai bermula di bahagian tengah blok berkenaan sebelum merebak di keseluruhan tingkat.

Pusat Gerakan Operasi Bomba Kuala Lumpur dalam kenyataan tengah malam ini berkata, pihaknya menerima panggilan kecemasan berhubung kejadian itu pada jam 9.17 malam.

Susulan itu, katanya, seramai 35 anggota menaiki 11 jentera dari Balai Bomba dan Penyelamat (BBP) Pudu, BBP Hang Tuah, BBP Sri Hartamas, BBP Keramat dan BBP Cheras dikerahkan ke lokasi kejadian.


Satu sen pun tiada peruntukan dari kerajaan : MP pembangkang

Ahli Parlimen pembangkang memberitahu setelah enam bulan memasuki tahun 2023, mereka masih belum menerima satu sen pun peruntukan daripada kerajaan.

Ahmad Fadhli Shaari, Ahli Parlimen Pasir Mas bercakap kepada Dewan Rakyat hari ini, mereka terpaksa menggunakan wang sendiri untuk membayar gaji pekerja di Parlimen masing-masing.

Beliau melahirkan kebimbangan menjadi mangsa penindasan hak asasi manusia sedangkan di dewan itu ahli Parlimen sedang membahaskan Laporan Suruhanjaya Hak Asasi Manusia (Suhakam) 2023.

“Suhakam telah memohon peruntukan yang mencukupi bagi aktiviti mereka… saya sokong. Untuk melaksanakan aktiviti Suhakam ini perlu kepada dana daripada pihak kerajaan namun pada masa yang sama sudah tentu sebagai ahli Parlimen kami juga perlukan dana untuk bekerja.

“Jadi kami bimbang, dalam kita nak terbitkan hak asasi manusia, mangsa penindasan hak asasi manusia adalah kami, ahli-ahli parlimen pembangkang yang tidak menerima sebarang dana.

“Nak bayar gaji kerani, pegawai pun kami terpaksa guna duit gaji sendiri. Satu sen pun tidak ada peruntukan daripada kerajaan,” katanya ketika membahaskan laporan itu.

Pada 7 Mac lalu, Perdana Menteri, Datuk Seri Anwar Ibrahim berkata beliau sedia memberikan peruntukan sama rata kepada semua ahli Parlimen namun mahu rundingan diadakan terlebih dahulu.

Sebelum ini, Ahli Parlimen Perikatan Nasional kerap mempersoalkan mengenai peruntukan wakil rakyat yang masih belum diterima mereka, berbanding amalan pemberian peruntukan secara adil kepada ahli Parlimen kerajaan dan pembangkang ketika Tan Sri Muhyiddin Yassin dan Datuk Seri Ismail Sabri Yaakob menjadi Perdana Menteri.

Malah ahli Parlimen kerajaan sebelum ini turut menegur Anwar agar memberikan peruntukan sama rata kepada semua ahli Parlimen tanpa mengira parti.


Jika sayang Rafizi, undilah saya: Saifuddin

Datuk Seri Saifuddin Nasution menghormati pandangan ahli akar umbi PKR yang berbelah bahagi sama ada untuk memilihnya atau Rafizi Ramli sebagai Timbalan Presiden PKR yang baharu pada pemilihan parti nanti.

Saifuddin yang juga Setiausaha Agung PKR itu berkata pesaingnya, Rafizi juga mempunyai sokongan kuat dikalangan ahli parti, bagaimanapun sepanjang turun berkempen mendapati beliau juga mempunyai peluang untuk menjadi pemimpin nombor dua parti itu.

“Saya lama dalam parti, tentulah saya boleh membaca dari segi sambutan, ‘body language, face expression’…semua saya boleh baca.

“Saya menganggap saya tetap mempunyai peluang baik untuk terpilih (sebagai timbalan presiden),” katanya dipetik laporan media selepas menghadiri majlis berbuka puasa di Kota Kinabalu, Sabah hari ini.

Jelasnya, pemilihan parti yang berlangsung adalah proses demokrasi dan bukan bertujuan untuk memutuskan hubungan silaturrahim sesama ahli parti.

“Bagaimanapun, saya sekali lagi ingin tegaskan, pemilihan ini satu proses demokrasi dan bukan bertujuan untuk memutuskan silaturahim dalam kalangan pemimpin dan ahli parti,” katanya lagi.

Berhubung calon lawannya, Saifuddin mengakui terdapat ahli-ahli parti yang cenderung menyokong Rafizi, namun menyeru ahli parti supaya memilihnya jika mereka sayang kepada Rafizi.

“Ada kawasan yang saya pergi, mereka mengatakan yang mereka berbelah bahagi untuk memilih kerana mereka mahukan saya, tetapi mereka sayang Rafizi.

“Jadi, saya beritahu mereka, senang saja, sayang Rafizi, undi Saifuddin,” katanya lagi.

Saifuddin akan berentap dengan Naib Presiden PKR, Rafizi Ramli untuk jawatan nombor dua itu.


Budak jatuh perigi 32 meter akhirnya meninggal dunia

Kanak-kanak lelaki berusia lima tahun yang jatuh ke dalam perigi sedalam 32 meter sejak lima hari lalu, akhirnya berjaya dikeluarkan, namun Raja Maghribi Raja Mohammed VI mengesahkan Rayan meninggal dunia.

Usaha untuk mengeluarkannya mendapat perhatian dengan pasukan penyelamat bertungkus-lumus bekerja siang dan malam untuk membawanya keluar, dengan mengorek parit di tepi perigi itu.

Pasukan penyelamat akhirnya membawa keluar kanak-kanak itu pada malam tadi, menurut laporan media tempatan. Berita berkaitan

Tiada kenyataan awal diberikan ketika kanak-kanak itu dibawa keluar sambil disambut sorakan orang ramai yang hadir.

Di media sosial, orang ramai yang menggunakan hashtag #SaveRayan, yang telah menjadi sohor di seluruh negara sambil menyatakan kegembiraan mereka.

Namun, suasana bertukar sedih beberapa minit kemudian apabila Rayan diumumkan telah meninggal dunia.

Menggunakan hashtag sama orang ramai di seluruh dunia mula menyampaikan simpati kepada keluarga Rayan.

“Susulan kemalangan tragis yang mengorbankan nyawa Rayan Oram, Raja Mohammed VI telah memanggil ibu bapa kanak-kanak yang maut selepas terjatuh ke dalam perigi,” kata kenyataan dari istana diraja.

Tidak dapat dipastikan bila Rayan meninggal dunia. Imej yang dirakam dengan kamera sebelum itu menunjukkan Rayan tidak bergerak namun masih bernafas, dengan darah mengalir di mukanya.

Perigi hanya seluas 45 sentimeter itu terlalu sempit untuk penyelamat turun menyelamatkan kanak-kanak itu dan meluaskannya terlalu berisiko, sekali gus jentera membuat cerun ke dalam bukit untuk menyelamatkan kanak-kanak itu dari bahagian tepi. – Agensi


Bintang badminton Indonesia maut nahas jalan raya

Bintang badminton Indonesia yang sedang meningkat naik, Syabda Perkasa Belawa, 21, terbunuh dalam nahas jalan raya di Pemalang, Jawa Tengah awal semalam, lapor media negara itu.

Ibunya, Anik Sulisyowati, 48, yang turut berada dalam kereta dinaiki lima sekeluarga itu turut maut.

Syabda Perkasa, yang menjuarai tiga kemenangan kategori pemain perseorangan di Lithuanian International 2022 dan Malaysia International 2022, serta ibunya meninggal dunia di tempat kejadian.

Sementara, bapanya, Muanis Hadi Sutamti dan dua kakaknya, Diana Sakti Anistyawati and Tahta Bathari Cahyaloka pula mengalami kecederaan.

Keluarga berkenaan dilaporkan sedang dalam perjalanan ke Sragen bagi menghadiri majlis pengebumian neneknya yang meninggal dunia pada Ahad malam.

Menurut laporan media tempatan, kereta yang dipandu bapa Allahyarham Syabda itu dipandu laju sebelum merempuh sebuah trak di Plaza Tol Pemalang.

Polis mengesyaki, keletihan pemandu menjadi punca kemalangan itu berlaku.

Jenazah Syabda dan ibunya serta neneknya dikebumikan dalam satu liang lahad pada tengah hari Isnin di kampung halaman mereka di Sragen.

Dalam kariernya, Syabda tersenarai sebagai antara pemain skuad kebangsaan Indonesia untuk kejohanan Piala Thomas 2022 ketika menentang Korea Selatan.


Jangan main-main soal talak: Menteri agama

Orang awam perlu membuat laporan terus kepada pejabat agama negeri ataupun daerah, sekiranya ada isu berkaitan talak yang meragukan tular di media sosial, sekali gus menimbulkan kemaslahatan umat Islam.

Menteri di Jabatan Perdana Menteri (Hal Ehwal Agama) Datuk Idris Ahmad berkata tindakan sedemikian dapat membantu pihak berkuasa agama negeri ataupun daerah menjalankan siasatan lanjut dengan kadar segera.

“Jangan tunggu pejabat agama saja, kadi satu daerah seorang saja. Laporkan kepada kami, kalau kami tahu, insya-Allah, kita bertindak,” katanya semalam.

Idris mengulas mengenai pasangan penyampai yang aktif bersiaran langsung secara dalam talian di Facebook, iaitu dikenali sebagai DJ Wong dan DJ Sal berbaik semula selepas DJ Wong atau Noor Aziz Johari, 53, menceraikan isterinya DJ Sal, 43, dengan talak tiga menerusi siaran langsung FB pada April lepas.

Pada 19 Jun lalu, Harian Metro melaporkan yang kemunculan secara langsung pasangan itu menerusi FB ‘Sal Bollywood’, menimbulkan pelbagai persoalan terutama kepada pengikut serta peminat mereka berikutan beberapa kontroversi yang terpalit dalam hubungan mereka.

Kemunculan pasangan itu menimbulkan pelbagai reaksi dalam kalangan peminat serta pengikut mereka, apabila ada yang gembira dengan hubungan kembali bertaut itu, malah terdapat juga yang mempersoalkan status suami isteri itu apabila DJ Sal diceraikan talak tiga melalui siaran langsung dalam FB.

Dalam laporan media itu, DJ Sal dipetik sebagai berkata yang beliau sudah merujuk isu talak itu kepada ahli keluarga sendiri serta golongan bijak pandai agama, yang kemudian memaklumkan apa dilafazkan suaminya tersebut sebelum ini tidak sah.

Ditanya sama ada pasangan itu mempermainkan agama, Idris berkata berkemungkinan disebabkan kejahilan mereka, dan isu talak sememangnya tidak boleh diambil mudah oleh umat Islam.

“Nak kata dia mempermainkan agama saya tak berani kata, mungkin kejahilan dia, dia anggap benda itu (isu talak) mainan biasa… mungkin dia jahil sebab itu kita harapkan pihak agama panggil dia kalau ini melibatkan soal nasab, soal keturunan sebagainya,” katanya. – Bernama


Bekalan elektrik di 425 kawasan di empat negeri pulih

Sebanyak 425 kawasan di empat negeri meliputi Pahang, Kuala Lumpur, Selangor dan Negeri Sembilan, memperoleh semula bekalan elektrik yang sebelum ini terputus akibat banjir.

Tenaga Nasional Berhad (TNB) dalam kenyataan hari ini berkata lokasi itu merangkumi 284 kawasan di Pahang; Selangor (121); Kuala Lumpur (117) dan Negeri Sembilan (24).

Bagaimanapun, TNB memaklumkan, sebanyak 210 kawasan di Selangor belum menerima bekalan elektrik.

Kawasan tersebut melibatkan 44 di Banting; Sepang (45); Shah Alam (92); Klang (18), Kuala Selangor (10) dan Bangi (satu).

“Usaha-usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat, bergantung kepada akses dan keadaan setempat.

“Jika banjir sudah surut di kawasan anda tetapi masih belum menerima bekalan elektrik, hal ini disebabkan oleh pencawang elektrik yang menyalurkan bekalan elektrik ke premis anda masih belum benar-benar selamat untuk diaktifkan,” kata TNB.


Populasi dewasa lengkap dua dos vaksin kini 83.1 peratus

Rekod terbaharu populasi dewasa di negara yang sudah mendapatkan dua dos vaksin lengkap kini adalah sebanyak 83.1 peratus atau seramai 19,454,273 individu seluruh negara.

Data yang dikeluarkan Jawatankuasa Khas Jaminan Akses Bekalan Vaksin Covid-19 (JKJAV) juga mencatatkan sehingga kini sebanyak 42,106,397 dos sudah diberikan setakat semalam.

Sementara 21,923,560 individu atau 93.7 peratus populasi dewasa sudah mendapatkan sekurang-kurangnya satu dos vaksin.

Sejumlah 259,141 dos vaksin Covid-19 diberikan sehingga semalam membabitkan 114,618 penerima dos pertama dan 144,523 dos lagi kepada penerima dos lengkap.

Mengenai pemberian dos yang diberikan semalam, Johor menjadi negeri tertinggi menerima dos lengkap iaitu sebanyak 28,286 dos, Pahang (18,134), disusuli Sabah (13,365), Perak (13,295), Kelantan (13,286), Kuala Lumpur (12,613), Selangor (10,912), Melaka (10,664) dan Pulau Pinang (8,6080).

Selain itu Kedah dengan 7,713 dos, Terengganu (5,331), Perlis (1,167), Sarawak (556), Negeri Sembilan (553) dan Labuan (40).

Hanya Putrajaya tidak merekodkan penerimaan vaksin semalam.

Bagi negeri tertinggi yang menerima sekurang-kurangnya satu dos vaksin COVID-19 ialah Sabah dengan 19,860 dos diikuti Sarawak (18,708), Selangor (10,819), Johor (9,586), Kedah (9,345), Perak (9,208) dan Kelantan (6,913).

Selain itu Kuala Lumpur dengan 6,906 dos, Pulau Pinang (6,807), Melaka (5,282), Pahang (3,838), Terengganu (3,245), Negeri Sembilan (2,903), Labuan (738), Perlis (460).


Muhyiddin baham Najib dalam Parlimen

Bekas Perdana Menteri Tan Sri Muhyiddin Yassin membidas sikap Datuk Seri Najib Razak yang menyifatkan bantuan Kerajaan Perikatan Nasional (PN) bernilai ratusan bilion ringgit kepada rakyat, sebagai membazir.

Beliau sebaliknya berkata, ketika Najib menjadi Perdana Menteri, puluhan bilion duit rakyat yang lesap begitu sahaja tidak pula dikatakan membazir.

“Saya sebenarnya hairan dengan sikap Pekan. Apabila saya sebagai Perdana Menteri menyalurkan bantuan bernilai ratusan billion ringgit kepada rakyat dan perniagaan di kala susah dikatakan membazir.

“Tetapi ketika dia menjadi Perdana Menteri, puluhan billion duit rakyat lesap begitu sahaja tidak pula dikatakan membazir. Mungkin kerana dia mendapat untung, tidaklah membazir bagi dia,” katanya membahas Titah Ucapan Yang di-Pertuan Agong di Dewan Rakyat, hari ini.

Muhyiddin yang juga Ahli Parlimen Pagoh berkata hakikatnya, dunia semasa dan pasca-pandemik memerlukan negara-negara, termasuk Malaysia, mengambil langkah luar biasa.

Kerajaan PN pada ketika itu, katanya berusaha memastikan perniagaan dapat terus berjalan, gaji dan upah pekerja tidak terhenti dan makanan berada di atas meja untuk keluarga yang terjejas.

Beliau menjelaskan bahawa semua perutukan wang untuk rakyat itu tidak dimasukkan ke dalam akaun.

“Peruntukan yang besar tersebut tidak masuk dalam akaun peribadi saya,” katanya dipercayai mengingatkan kepada semua mengenai RM42 juta wang SRC International masuk ke dalam akaun Najib.

Menurutnya, peruntukan itu digunakan untuk kepentingan rakyat yang benar-benar terkesan akibat pandemik, selain bagi pembelian vaksin, bantuan tunai terus ke akaun rakyat, pembukaan pusat-pusat kuarantin dan PPV – semuanya untuk rakyat.

“Di mana yang saya membazir? Kesemua wang yang diperuntukkan itu adalah bagi membantu rakyat dan negara menjana pendapatan yang menyumbang kepada kesan berganda ekonomi.

“Oleh sebab itu, sejumlah peruntukan yang besar telah dibelanjakan secara telus dan bersasar bagi maksud pemberian pelbagai bentuk insentif dan bantuan kepada rakyat dan perniagaan, termasuk Perusahaan Kecil, Mikro dan Sederhana (PKMS) dan industri yang amat terkesan sepanjang dua tahun suram yang turut dirasai di seluruh dunia akibat pandemik Covid-19,” katanya lagi.

Muhyiddin berkata dakwaan Najib pada 2 Mac lalu di Dewan Rakyat berkenaan hutang 1Malaysia Development Berhad (1MDB) yang tidak dibayar menggunakan wang rakyat, juga adalah satu kenyataan tidak benar dan mengelirukan

“Saya hairan Pekan sebagai bekas Perdana Menteri dan Menteri Kewangan boleh terlupa bahawa hutang-hutang 1MDB adalah dijamin oleh Kerajaan.

“Apabila 1MDB gagal membayar hutang-hutang termasuk faedah yang keseluruhannya berjumlah lebih RM50 billion, maka kerajaanlah yang terpaksa membayar hutang-hutang ini,” katanya.

Muhyiddin juga memetik penjelasan Menteri Kewangan Tengku Datuk Seri Zafrul Abdul Aziz pada 3 Mac bahawa setakat akhir Februari 2022, jumlah hutang 1MDB yang masih perlu dibayar adalah bernilai RM38.8 billion, merangkumi RM32.3 bilion hutang prinsipal dan RM6.5 bilion faedah hutang.

Katanya Menteri Kewangan pada Januari lalu turut memaklumkan, bahawa kerajaan sudah membayar hutang 1MDB berjumlah RM13.3 bilion setakat ini.

“Maknanya, ini duit rakyatlah. Mungkin apa yang dimaksudkan oleh Pekan ialah, oleh kerana kerajaan telah berjaya merampas semula sebahagian wang dan aset 1MDB yang telah dicuri, maka gunalah wang dan aset itu untuk membayar balik hutang 1MDB,” katanya.

Beliau turut menyenaraikan beberapa aset yang berjaya dirampas semula, termasuk kapal layar mewah bernilai AS$130 juta, jet peribadi dan aset mewah milik anak tiri Najib.

“Kesemua aset-aset ini tentunya dibeli bukan untuk tujuan pelaburan yang menguntungkan 1MDB. Tetapi sebaliknya dikeroyok oleh orang-orang yang rapat dengan Pekan menggunakan sebahagian wang berjumlah 4.5 bilion dolar AS yang dicuri dari 1MDB.

“Nasib baiklah Barisan Nasional kalah dalam PRU-14 dan Najib tidak lagi menjadi Perdana Menteri. Maka kerajaan telah menubuhkan sebuah Pasukan Petugas Khas untuk merampas semula wang dan aset 1MDB yang dicuri.

“Semasa saya menjadi Perdana Menteri, saya telah mengarahkan Pasukan Petugas Khas ini untuk menjejak dan mendapatkan kembali wang dan aset 1MDB yang disorok di negara-negara asing.

“Saya difahamkan setakat ini lebih RM20 billion wang dan aset 1MDB telah berjaya dirampas semula oleh kerajaan dan dimasukkan ke dalam Akaun Amanah Mendapatkan Kembali Asset yang akan digunakan untuk membayar sebahagian hutang 1MDB.

“Bayangkan jika Pekan masih Perdana Menteri. Saya tidak fikir dia akan tubuhkan sebuah Pasukan Petugas Khas untuk mencari wang dan aset 1MDB yang hilang kerana yang menghilangkan wang dan aset itu pun dia. Jadi benarlah Pekan ini seorang yang cerdik – cerdik berbohong,” kata Muhyiddin

Beliau berkata kerosakan akan melanda negara jika integriti tidak dijadikan pegangan pemimpin yang mentadbir kerajaan.

“Apa lagi yang kesnya terkenal seantero dunia sebagai (dengan izin) “the biggest scandal of the century” yang melibatkan rantaian penyangak kewangan global atau the plundering idiots yang mencetuskan a national embarrassment,” katanya.

Teks ucapan penuh Tan Sri Muhyiddin Yassin di ruang RENCANA


PM puas hati kerja Azam Baki, tidak pilih puak

Perkhidmatan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki dilanjutkan susulan sikapnya yang menjalankan tugas dan siasatan tanpa mengira puak atau parti.

Perdana Menteri, Datuk Seri Anwar Ibrahim berkata sebelum ini belum pernah dalam sejarah pejabat menteri digeledah SPRM bagi menjalankan siasatan.

“Atas kapasiti itu kita teruskan khidmat beliau,” katanya pada sidang akhbar selepas mempengerusikan Majis Tindakan Ekonomi Negara (MTEN) di bangunan Perdana Putra di Putrajaya, hari ini.

Sebelum ini Kementerian Sumber Manusia disiasat berkait rasuah dan SPRM menggeledah pejabat dan kediaman menterinya, V Sivakumar pada Ahad bagi melengkapkan siasatan berhubung dakwaan menerima wang bernilai jutaan ringgit menerusi orang tengah sebagai jaminan meneruskan kontrak kerajaan terhadap individu tertentu.

Difahamkan, penggeledahan terbabit bagi menjejaki wang yang didakwa diperolehi Sivakumar.

Dalam pada itu, Anwar berkata Azam diberi kebebasan untuk menerajui SPRM dalam usaha membanteras pengalahgunaan, salah laku dan rasuah.

“Beliau dilantik semasa Pagoh (Tan Sri Muhyiddin Yassin menjadi Perdana Menteri).

“Dari segi kerja saya bagi kelonggaran sebagai pihak berkuasa kepada SPRM dan Jabatan Peguam Negara (AGC) untuk jalankan tugas. Beliau jalankan tugas memuaskan,” katanya.

Sebelum ini Media melaporkan pelantikan semula Azam mendapat perkenan oleh Yang di-Pertuan Agong Sultan Abdullah Sultan Ahmad Shah berkuat kuasa 12 Mei lalu.

Azam menjawat sebagai Ketua Pesuruhjaya SPRM pada 9 Mei 2020 lalu bagi menggantikan Latheefa Koya yang mengambil keputusan memendekkan kontrak perkhidmatannya.


MB Kedah tak ‘test drive’ kereta, semua itu fitnah baharu: Setpol

Setiausaha Politik (Setpol) Menteri Besar Kedah, Afnan Hamimi Taib Azamudden menafikan kononnya Menteri Besar, Muhammad Sanusi Md Nor melakukan pandu uji kereta di Juru, Pulau Pinang petang semalam.

Sebaliknya beliau berkata, menteri besar yang dalam perjalanan ke Kuala Lumpur atas urusan rasmi hanya singgah untuk melihat-lihat kereta di sebuah bilik pameran setelah berhenti membeli makanan di kedai berhampiran.

“Ada cerita fitnah baru mengenai Menteri Besar (MB). Kononnya MB langgar SOP PKP. Pergi test drive kereta Ford Ranger di Juru Auto City Penang.

“MB on the way ke Kuala Lumpur petang semalam ada hal mustahak. Ada seorang pemandu dan seorang anggota polis pengiring bersama MB. 3 orang semuanya.

“Pergerakan MB keluar daerah atau rentas negeri adalah dibenarkan di dalam SOP PKP kerana termasuk di dalam perkhidmatan perlu (essential service) yang dibenarkan pergerakan,” katanya dalam satu kenyataan hari ini.

Afnan Hamimi berkata, Sanusi singgah di Juru untuk membeli makanan sebagai bekalan ketika dalam perjalanan dan kebetulan kedai itu berhamprian sebuah pusat pameran yang ditutup.

“Ada seorang salesman duduk susun kereta Ford Ranger di luar show room. MB pergi jengok kereta itu. Bukan pergi nak beli. Saja nak pergi tengok. Minat. Kalau pergi hendap-hendap satgi orang tengok pelik pula.

“Walaupun show room tutup, salesman itu bersopan, layan orang yang mai sambil-sambil duduk alih kereta-kereta itu. Dia tahu waktu ini tak boleh berniaga. SOP PKP. Orang berniaga, macam itu la,” katanya.

Sambil menegaskan bahawa kereta Vellfire dinaiki Sanusi adalah milik Syarikat Air Darul Aman (SADA), beliau berkata, Menteri Besar kemudian meneruskan perjalanan ke Kuala Lumpur tanpa melakukan pandu uji.

“Itulah kisahnya. Tolong sampaikan pada akak yang ambil gambar itu. Bagus akak ini. Rajin,” sindirnya.

Terdahulu, Ketua Polis Daerah Seberang Perai Tengah Asisten Komisioner Shafee Abd Samad berkata polis akan menjalankan siasatan terhadap dakwaan Menteri Besar Kedah memandu uji kereta ketika Perintah Kawalan Pergerakan (PKP).

Katanya siasatan dilakukan mengikut Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.


Lepas DAP, PKR rayu sokong Anwar kini giliran AMANAH pula

Selepas rayuan Lim Kit Siang dan cubaan PKR memujuk bekas Timbalan Presidennya, Datuk Seri Azmin Ali, bagi melayakkan Datuk Seri Anwar Ibrahim menjadi Perdana Menteri, kini giliran AMANAH pula membuat rayuan.

Presiden AMANAH Mohamad Sabu dilihat merayu Ahli Parlimen (MP) yang menang atas tiket Pakatan Harapan (PH) pada Pilihan Raya Umum Ke-14 (PRU14) lalu untuk kembali bersatu di bawah ‘khemah besar’.

“Saya menyeru kepada semua rakan-rakan Ahli Parlimen yang menang di atas tiket Pakatan Harapan (HARAPAN) dalam pilihan raya yang lalu, kembali bersatu dibawah payung Pakatan Harapan agar mandat yang diberikan oleh oleh rakyat dapat dilaksanakan sebaik mungkin,” katanya dalam kenyataan hari ini.

Seperti juga kumpulan pemimpin dan 15 MP UMNO yang bertindak hingga menyebabkan Kerajaan Perikatan Nasional (PN) pimpinan Tan Sri Muhyiddin Yassin tumbang hari ini, pemimpin-pemimpin blok pembangkang kini bercakap dengan ‘lidah yang lembut’, apabila menjadikan kegetiran dan kesusahan hidup rakyat akibat Covid-19 sekarang ini sebagai alasan.

“Apa yang telah berlaku sebelum ini biarkan ia berlalu,” katanya merujuk kepada tindakan MP yang keluar dari PH sebelum ini dan menyokong PN.

Dalam membuat rayuan itu Mohamad Sabu berkata dalam menghadapi situasi getir seperti ini, jiwa besar amat diperlukan kerana tidak ada yang benar-benar diharapkan oleh rakyat melainkan kesihatan dan ekonomi rakyat kembali pulih.

“Keutamaan kepada kita semua ketika ini untuk bekerjasama memulihkan kembali kesihatan dan ekonomi negara yang sangat parah,” katanya sedangkan sebelum ini blok pembangkang sibuk bermain politik untuk mengganggu-gugat kerajaan PN.

Katanya jika mandat rakyat dalam PRU14 lalu lalu dikembalikan dan institusi Parlimen dihidupkan, maka tidak ada sesiapa yang ketinggalan kerana peranan dan pandangan pembangkang akan turut diambil kira dalam menguruskan Malaysia untuk keluar daripada kemelut kesihatan akibat Covid-19 ini dan kembali membina semula ekonomi negara.


Jalan utama ke KLIA ditutup, pengguna diminta guna Lebuhraya Elite

Jalan-jalan utama menghala ke Lapangan Terbang Antarabangsa Kuala Lumpur (KLIA) ditutup akibat banjir.

Menurut Malaysia Airports Holdings Bhd (MAHB) dalam ciapan Twitternya hari ini, mereka yang ingin ke KLIA dan klia2 boleh menggunakan Lebuhraya Utara-Selatan Hubungan Tengah (Elite) dan keluar di tol KLIA, lapor Bernama.

“Kepada penumpang dan kakitangan lapangan terbang, jalan-jalan Persekutuan utama ke KLIA dari Putrajaya/Cyberjaya/Dengkil/Banting dan Nilai ditutup berikutan banjir.

“Mereka yang datang dari kawasan lapangan terbang, anda boleh mengakses Lebuhraya Elite melalui Serenia City atau menggunakan Jalan Pekeliling berhampiran Litar Antarabangsa Sepang (SIC)/Kuarters Kakitangan KLIA,” menurut MAHB.

MAHB memberitahu operasi penerbangan dan perkhidmatan pengangkutan awam di KLIA beroperasi seperti biasa.

Semalam, lima laluan di daerah Sepang terpaksa ditutup sementara kepada semua kenderaan antaranya di Jalan Labu ke Taman Dataran Abadi, Jalan Kota Warisan ke Bandar Baru Salak Tinggi dan Jalan Bukit Changgang ke Bandar Baru Salak Tinggi.

Tinjauan Bernama hari ini mendapati laluan Jalan Labohan Dagang-Nilai dekat Kota Warisan masih ditutup setakat 1 tengah hari tadi akibat banjir.

Bencana itu melanda Lembah Klang sejak semalam menyebabkan ribuan penduduk dipindahkan manakala ramai pemandu terkandas akibat jalan raya sesak dan ditutup kerana dilimpahi air banjir.

Banjir juga dilaporkan berlaku di Pahang, Melaka, Negeri Sembilan, Terengganu, Kelantan dan terbaharu Perak turut dilanda bencana itu.

Perdana Menteri Datuk Seri Ismail Sabri Yaakob mengarahkan semua kementerian berkaitan untuk menggerakkan aset ke kawasan dilanda banjir bagi memastikan penduduk dapat diselamatkan dan ditempatkan di pusat pemindahan sementara.


Bajet 2023 PH-BN: Cecair vape dikenakan cukai

Kerajaan Pakatan Harapan-Barisan Nasional (PH-BN) akan mengenakan cukai terhadap cecair dan gel bagi rokok elektronik atau vape yang mengandungi nikotin.

Perdana Menteri Datuk Seri Anwar Ibrahim ketika membentangkan Bajet 2023 di Dewan Rakyat hari ini (24 Februari 2023) berkata walaupun rokok elektronik masih tidak sah pada sisi undang-undang, ia masih dijual secara berleluasa.

“Walaupun vape bernikotin masih tidak sah di sisi undang-undang, hakikatnya telah dijual secara berleluasa dan dianggarkan bernilai lebih 2 bilion ringgit.

“Alangkah baik sekiranya ia dikawal selia dan dikenakan cukai supaya tidak menggalakkan penggunaan vape,” katanya.

Mengulas lanjut, Anwar berkata, pihaknya menyokong penuh pelaksanaan Generational End Game (GEG) selain bersetuju untuk menyalurkan hasil cukai berkenaan kepada Kementerian Kesihatan Malaysia (KKM).

Langkah itu katanya bagi meningkatkan mutu kualiti perkhidmatan kesihatan dan sokongan terhadap kempen anti rokok dan sebagainya dengan lebih berkesan.

Rokok elektronik atau ‘vape’ kini dilihat sebagai satu trend yang menarik dalam kalangan generasi muda.

Inovasi dalam rokok elektronik dan ‘vape’ seperti terdapatnya pilihan dari segi kepelbagaian perisa dan kepulan asap yang berbau wangi menarik minat remaja, lelaki mahupun perempuan untuk mencuba.

Sebelum ini, Dewan Perniagaan Vape Malaysia (DPVM) menegaskan bahawa industri rokok elektronik dapat memberi sumbangan bernilai kepada ekonomi negara selain mewujudkan lebih banyak peluang pekerjaan untuk rakyat.

Setiausaha Agungnya, Ridhwan Rosli berkata, ia dibuktikan dengan peningkatan nilai terkini industri vape iaitu sebanyak 9.6 peratus menjadi RM2.49 bilion berbanding RM2.27 bilion pada 2019.

DPVM juga menganggarkan seramai 31,500 pekerja secara langsung atau tidak langsung terlibat dalam industri vape.


‘Muka Anwar sudah tak cerah, 48 jam sebelum hari mengundi Sabtu’

Pengerusi Perikatan Nasional Tan Sri Muhyiddin Yassin melihat serangan bertalu-talu Pakatan Harapan (PH) terhadap parti dipimpinnya disebabkan gabungan diketuai Datuk Seri Anwar Ibrahim telah kehabisan modal dan semakin goyah.

Pada masa sama Muhyiddin juga berasa pelik apabila Anwar ketika berkempen di kawasan Parlimen Bagan Datuk baru-baru ini tidak menyentuh atau menghentam penyandang kerusi yang juga Presiden UMNO Datuk Seri Ahmad Zahid Hamidi.

Bekas Perdana Menteri kelapan itu berkata sokongan pengundi kepada PH dalam keadaan tempoh mengundi berbaki tidak sampai 48 jam lagi, sudah berkurangan setelah rakyat membuat penilaian parti mana yang lebih baik.

“Saya tahu Anwar sudah cukup bimbang… muka dia dah tak cerah sekarang… sedih sahaja. Mungkin dia fikir nak jadi Perdana Menteri, manalah tahu.

“Bagi saya ini soal persaingan dalam sistem demokrasi, ada orang suka ada orang tak suka, itu biasalah. Anwar kata saya bapa Perintah Kawalan Pergerakan (PKP)… faham ke dia masalah PKP? Cuba Anwar fikir kalau negara ini sewaktu Covid-19 saya tak buat PKP… rakyat bebas ke mana sahaja… apa jadi?

“Dia patut bersyukur dia masih hidup, anak, isteri hidup, semua sihat. Tapi nak persoal kata saya bapa itu, bapa ini, tak mengapalah. Mungkin dia sudah tertekan bila dia tengok trend mutakhir ini menjurus kepada Perikatan Nasional… anak-anak muda dan orang ramai terus sokong.

“Saya pun bila lihat kenapa Anwar pergi ke Bagan Datuk (Selasa) di mana kawasan yang dia tahu hadapi Zahid Hamidi (Presiden UMNO), dia tak sentuh langsung (serang Zahid). Jadi, apakah pandangan setengah pihak seolah-olah wujud bentuk persefahaman atau kerjasama,” katanya.

Muhyiddin berkata demikian kepada media selepas menghadiri Majlis Ramah Mesra dengan penduduk Kampung Jawa, Lenga, di Muar hari ini (Khamis, 17 November 2022).

Mengenai dakwaan Anwar berhubung Perikatan Nasional adalah parti terkaya, beliau sekali lagi meminta Anwar membuktikannya, sedangkan penyata akaun dihantar kepada Pendaftar Pertubuhan.

Dalam pada itu, Muhyiddin juga berkata Perikatan Nasional menyedari pelbagai cara digunakan oleh pihak lawan untuk meraih undi pada saat akhir.

Oleh itu beliau menasihatkan pengundi supaya menetapkan tekad dengan hanya memilih calon yang prihatin menjaga kebajikan rakyat dalam keadaan susah dan senang.

“Tetapkan pegangan dan niat bahawa setiap undi anda itu penentu masa depan anak cucu kita. Undilah Perikatan Nasional (PN). PN terbukti berjaya menguruskan negara dengan memberi keutamaan semua rakyat tanpa mengira keturunan dan agama.

“PN juga terbukti berdaya tahan dalam menghadapi situasi pandemik yang menggegarkan dunia. Wabak terburuk abad ini mampu ditangani dengan baik.

“Renungkan semua siapa bersama anda ketika negara berhadapan krisis kesihatan dan, cabaran ekonomi sejagat.

“Suka saya ingatkan lagi, PRU-15 ini sangat penting, undi anda menjadi penentu hala tuju negara. Pilih pemimpin yang layak, amanah, bersih dan stabil. Keluar beramai-ramai supaya peratusan mengundi melebihi 95 peratus,” katanya.


Cadangan kerajaan agar majikan naikkan caruman bawa mudarat: SAMENTA

Cadangan supaya majikan menaikkan caruman Kumpulan Wang Simpanan Pekerja (KWSP) dibantah Persatuan Perusahaan Kecil dan Sederhana Malaysia (SAMENTA).

Persatuan mewakili industri PKS itu menyifatkan cadangan untuk menaikkan caruman majikan itu sebagai tidak wajar kerana ia akan membawa lebih mudarat kerana situasi ekonomi yang masih lembap.

“Sebarang kenaikkan caruman KWSP ketika ekonomi negara masih dalam fasa pemulihan bukan sahaja tidak produktif, tetapi akan mendatangkan lebih banyak mudarat daripada membantu rakyat Malaysia,” kata Pengerusinya, Datuk William Ng dalam satu kenyataan hari ini.

Ng juga meminta agar cadangan tersebut dikaji semula sebelum ia dilaksanakan dan mencadangkan agar kerajaan menumpukan kepada usaha mewujudkan pekerjaan bernilai tinggi terlebih dahulu.

“Oleh itu, kami menggesa Jemaah Menteri untuk menolak cadangan tidak berasas ini dan sebaliknya memberi tumpuan kepada mewujudkan pekerjaan bernilai tinggi dan membantu perniagaan dan golongan pekerja menjadi lebih produktif.

“Pemulihan ekonomi kita pasca-pandemik masih tidak rapuh. Walaupun ekonomi secara kasarnya telah pulih ke tahap tahun 2019, PKS terus ketinggalan di belakang syarikat-syarikat yang lebih besar.

“Sebagai contohnya, statistik untuk tahun 2021 menunjukkan bahawa PKS hanya berkembang sebanyak 1 peratus berbanding 4.4 peratus untuk syarikat yang lebih besar.

“Pemulihan yang tidak seimbang ini diburukkan lagi dengan peningkatan kos yang melanda PKS,” ujarnya lagi.

Selain itu, Ng juga berkata kenaikkan gaji minimun pada 2020 sebelum ini juga sudah cukup membebankan pemain industri.

“Perlu diingat bahawa PKS kita terpaksa menanggung kenaikan gaji minimum sebanyak dua kali sejak tahun 2020. Kami juga dipaksa memberikan faedah sampingan yang lebih tinggi, termasuk cuti bersalin yang lebih lama dan ambang yang lebih rendah untuk bayaran lebih masa.

“Kami masih menunggu jawapan daripada kerajaan kepada rayuan kami agar kos tambah ini disubsidi seperti yang diamalkan di Singapura dan UK,” katanya.

Ng juga menggesa agar kerajaan mencari jalan terbaik ke arah mewujudkan pekerjaan bernilai tinggi daripada mengambil langkah yang akan menekan pemain industri.

“Sebaliknya, kita mesti meningkatkan pendapatan rakyat Malaysia dengan mewujudkan lebih banyak industri dan pekerjaan bernilai tinggi, menggalakkan rakyat Malaysia menabung wang dengan lebih banyak, dan melindungi PKS kita dengan segala kos supaya
pekerjaan dan kehidupan rakyat Malaysia terlindung,” katanya.


Aktiviti Ramadan kembali hidup di Masjidil Haram, Masjid Nabawi

Dua tahun lalu, pada kemuncak gelombang awal pandemik Covid-19, umat Islam di seluruh dunia terpaksa meraikan bulan suci Ramadan di bawah perintah berkurung.

Mereka tidak berpeluang untuk meluangkan masa bersama keluarga besar dan menikmati tradisi berbuka puasa bersama-sama, apatah lagi peluang untuk berziarah ke Tanah Suci Makkah dan Madinah.

Kini, susulan vaksinasi besar-besaran, banyak sekatan telah dilonggarkan, termasuk peraturan penjarakan fizikal, larangan perjalanan ditarik balik, dan keadaan normal mula kembali dalam kehidupan seharian.

Berikutan itu, ramai umat Islam di seluruh dunia akan, buat pertama kali sejak 2019, bebas untuk menyambut Ramadan dengan cara yang biasa mereka lakukan sebelum pandemik menular di seluruh dunia.

Tidak ada yang menjangkakan pada hari terakhir Ramadan, 3 Jun 2019, bahawa jemaah yang berkumpul di Masjidil Haram dan Masjid Nabawi akan menunaikan solat Tarawih terakhir, sebelum pandemik Covid-19 mula merebak menyebabkan sekatan dilakukan.

Sembilan bulan kemudian, pada 11 Mac 2020, Pertubuhan Kesihatan Sedunia (WHO) mengisytiharkan virus SARS-CoV-2 yang pada mulanya muncul di bandar Wuhan, China menjadi pandemik global.

Kerajaan di seluruh dunia mula bertindak balas dengan mengenakan kawalan ketat ke atas kebebasan bergerak dan interaksi sosial, selain menutup pintu sempadan negara masing-masing.

Kementerian Kesihatan Saudi mengumumkan kes pertama Covid-19 pada 2 Mac 2020 melibatkan warganegaranya yang telah melakukan perjalanan dari Iran dan Bahrain melalui Lebuh Raya Raja Fahd, segera dikuarantin.

Kementerian menghantar pasukan kawalan jangkitan untuk mengesan dan menguji sesiapa sahaja yang pernah dihubunginya. Dua hari kemudian, warga Arab Saudi kedua diuji positif dan tidak lama kemudian kes Covid-19 mula meningkat dengan cepat, sebagaimana berlaku di banyak negara lain.

Pada 6 Mac, gambar tempat tawaf (mataf) di Masjidil Haram Makkah tular di media sosial. Lazimnya penuh dengan jemaah yang berpakaian jubah putih mengelilingi Kaabah, kelihatan kosong, kecuali beberapa pengawal keselamatan.

Imej yang menyedihkan itu seolah-olah merangkumi keadaan kesihatan yang semakin meningkat dengan pantas.

Suasana berbeza di Masjidil Haram, Makkah ketika Arab Saudi menutup sempadan dan mengenakan sekatan susulan pandemin Covid-19 pada 2020, dengan keadaan semasa bermula tahun lalu apabila negara itu membuka semula pintu sempadannya. – Gambar AFP

Pada 6 Mac tahun ini, pihak berkuasa Arab Saudi mengumumkan penarikan balik kebanyakan sekatan Covid-19 dan penjarakan fizikal tidak lagi diperlukan di tempat awam, termasuk Masjidil Haram dan Masjid Nabawi.

Keesokan harinya, ratusan jemaah berkumpul untuk menunaikan solat subuh bersama-sama di Masjidil Haram, berdiri bahu-membahu buat kali pertama dalam beberapa bulan.

Pihak berkuasa Arab Saudi juga baru-baru ini mengumumkan penarikan balik larangan penerbangan ke dan dari 17 negara yang sebelum ini dianggap negara berisiko tinggi berikutan ketidakstabilan domestik dan kadar jangkitan Covid-19 yang tinggi.

Selain itu, pengembara tidak lagi perlu menunjukkan bukti vaksinasi, kuarantin selepas ketibaan, atau mengambil ujian PCR sebelum berlepas atau tiba di mana-mana pintu masuk.

Sebagai sebahagian daripada usahanya untuk mengawal jumlah orang ramai dan memastikan ziarah tanpa masalah, Kementerian Haji dan Umrah Arab Saudi mengumumkan umat Islam yang ingin menunaikan umrah atau solat di Rawdah di Masjid Nabawi masih perlu memohon permit melalui aplikasi Eatmarna atau Tawakkalna. Pelitup muka akan terus diwajibkan.

Dan selepas dua tahun sekatan dikenakan, Masjidil Haram dan Masjid Nabawi sekali lagi akan membenarkan beberapa aktivitu sempena Ramadan yang bermula hari ini di Arab Saudi. Iktikaf di dalam masjid serta jamuan berbuka puasa kembali menjadi aktiviti biasa seperti sebelum pandemik Covid-19 menular.

Dua ribu permit telah dikeluarkan kepada mereka yang berminat untuk menyediakan makanan berbuka puasa kepada jemaah di kedua-dua masjid tersebut. – Arabnews


Rafizi sahkan Saifuddin-Zahid rapat, PKR pernah cuba minta UMNO sokong Anwar

Calon Timbalan Presiden PKR, Rafizi Ramli mengesahkan bakal pencabarnya yang juga Setiausaha Agung parti itu, Datuk Seri Saifuddin Nasution Ismail mempunyai hubungan rapat dengan Presiden UMNO Datuk Seri Ahmad Zahid Hamidi.

Rafizi yang mengumumkan kembali berpolitik dalam satu wawancara berkata tidak pernah mempercayai UMNO akan menyokong Presiden PKR Datuk Seri Anwar Ibrahim untuk menjadi Perdana Menteri (PM), ia walaupun Saifuddin mempunyai hubungan yang rapat dengan Zahid sejak era Pemuda UMNO sebelum ini.

“Saya tak nampak macam mana UMNO boleh meyokong Datuk Seri Anwar jadi Perdana Menteri.

“Saya daripada awal berkata tak kisahlah sebagaimana rapat sesetengah tokoh dalam parti (PKR), contoh Datuk Saifuddin rapat dengan Zahid, memang betul mereka rapat daripada Pemuda UMNO,” katanya semasa wawancara dengan Utusan Malaysia yang disiarkan secara dalam Facebook.

Untuk rekod, Zahid dan rakannya, Datuk Seri Najib Razak sebelum ini didedahkan media pernah menghantar surat ke Istana Negara dengan menyokong Anwar sebagai calon PM semasa krisis politik pentadbiran kerajaan Perikatan Nasional (PN).

Susulan surat tersebut, timbul bibit perpecahan dalaman UMNO yang tidak bersetuju dengan tindakan menghantar surat tersebut tanpa berbincang dengan Ahli Parlimen (MP) UMNO yang lain waktu itu.

Selepas itu, tular juga klip audio perbualan antara Zahid dan Anwar selepas Perhimpunan Agung UMNO tahun lalu yang didapati terdapat komplot antara kedua-dua ketua parti tersebut untuk menjatuhkan PM Kelapan, Tan Sri Muhyiddin Yassin.

Klimaks kepada krisis politik tahun lalu, ia menyaksikan Muhyiddin meletak jawatan kerana tidak lagi mempunyai majoriti yang mencukupi di Dewan Rakyat dan bagi pihak kerajaan, nama Datuk Seri Ismail Sabri Yaakob dicalonkan sebagai pengganti.

Bagi sebelah pihak blok pembangkang, Pakatan Harapan pula menamakan Anwar sebagai calon PM tetapi beliau gagal selepas gagal mendapat majoriti yang mencukupi tanpa sokongan anak muridnya yang menyokong Naib Presiden UMNO, Ismail Sabri sebagai PM Kesembilan.

Mengulas lanjut, Rafizi berkata walaupun terdapat hubungan rapat segelintir pemimpin parti itu dengan Zahid tetapi ia tidak bermakna dapat mempengaruhi keputusan parti untuk menyokong Anwar sebagai PM.

“Tapi bagi saya rapat persahabatan itu tidak sampai kepada boleh mempengaruhi keputusan parti.

“Jadi daripada awal saya kata saya tak rasa dia boleh menyebabkan tiba-tiba Datuk Seri Zahid boleh menyakinkan UMNO untuk meyokong Anwar,” katanya.

Jelasnya lagi, ia sesuatu yang mustahil berlaku untuk PKR mendapatkan sokongan daripada UMNO bagi memastikan Anwar menjadi PM dan ia terbukti selepas dua tahun perkara tersebut tidak berlaku sama sekali.

“Daripada awal bagi saya benda itu mustahil berlaku daripada strategi politik.

“Tetapi pandangan yang lain majoriti ketika itu ialah sepatutnya cuba dapatkan sokongan seberapa banyak sokongan Ahli Parlimen dan mereka yakin boleh berbincang dengan UMNO untuk mendapatkan sokongan tapi akhirnya selepas dua tahun kita tahu perkara itu tidak berlaku,” katanya lagi.


Tiga beranak maut nahas 3 kenderaan

Tiga beranak maut selepas kereta Perodua Kancil dinaiki mereka terlibat dalam kemalangan jalan raya membabitkan tiga kenderaan di Kilometer 128 Jalan Kuantan-Johor Bharu di Rompin hari ini.

Ketua Jabatan Siasatan dan Penguatkuasaan Trafik Pahang Supt Kamarulzaman Jusoh berkata dalam kejadian pada 1.30 tengah hari itu kesemua mangsa disahkan meninggal dunia di lokasi akibat cedera parah di kepala.

Mangsa terkorban adalah Nur Rawiyah Abu Samah, 25, yang juga pemandu kereta manakala dua lagi mangsa iaitu ibu dan bapa Nur Rawiyah – Saripah Ab Malek, 59, dan Abu Samah Mohamed, 74, kesemuanya beralamat di Kampung Gading, Jalan Muadzam Shah, Rompin.

Cucu Abu Samah dan Saripah yang berusia satu tahun Muhammad Harraz Mikhael Shafiq Hayqal bagaimanapun dilaporkan tidak mengalami kecederaan, lapor Bernama.

“Kemalangan dipercayai berlaku apabila van dipandu pekerja syarikat penghantaran dari Leban Chondong ke Kuala Rompin hilang kawalan dan masuk ke laluan bertentangan lalu melanggar kereta mangsa dan sebuah lori,” katanya semasa dihubungi di sini hari ini.

Kamarulzaman berkata pemandu van berusia 24 tahun dari Kampung Tengah, Kuantan dilaporkan patah bahu dan cedera kedua-dua kaki manakala pemandu lori berumur 49 tahun dari Rompin luka di tangan.

Mayat mangsa dibawa ke Hospital Rompin untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.